text:
Gwiliskirani Ntchito Makora Lulimi Lwinu
‘Mphanyi mazgu gha mu mulomo wane ghamukondweskani, A Yehova.’—SAL. 19:14.
SUMU: 82, 77
1, 2. Chifukwa wuli Baibolo likuyaniska lulimi na moto?
MU CHAKA cha 1871, mu nkholongo yinyake ku America, mukabuka moto wakofya. Moto uwu ukawotcha makuni pafupifupi 2 biliyoni, ndipo ukakoma ŵanthu ŵakujumpha 1,200. Aka kakaŵa kakwamba kuti moto ukome ŵanthu ŵanandi nthena mu charu cha America. Moto uwu ukamba na kanthu kachoko chomene. Fundo iyi yikutikumbuska ivyo Baibolo likuyowoya kuti: “Wonani, kamoto kachoko waka kakubuska nkholongo yikuru!” (Yak. 3:5) Chifukwa wuli Yakobe wakayowoya mazgu agha?
2 Pa Yakobe 3:6 pakulongosora kuti “lulimi nalo ni moto.” Mu nkhani iyi lulimi lukwimira ivyo tikuyowoya. Nga ni moto, lulimi likunanga vinthu. Lulimi nalo lingazenga panji kuparanya ŵanyithu. Lekani Baibolo likuti “nyifwa na umoyo vili mu nkhongono ya lulimi.” (Zinth. 18:21) Kasi lemba ili likung’anamura kuti tikhalenge waka chete kopa kuti tingakhuŵazga ŵanyithu? Chara. Mwachiyelezgero, tikuleka yayi kugwiliskira ntchito moto chifukwa chakopa kuti ungatiwotcha. M’malo mwake, tikuwugwiliskira ntchito mwamahara. Moto ukutovwira mu vinthu vinandi, nga ni kuphikira, kuwotha, na kuvanekera. Mwakuyana waka, lulimi lukutovwira pakulumba Yehova na kukhozga ŵanyithu.—Sal. 19:14.
3. Kasi tingachita wuli kuti ivyo tikuyowoya vikhozgenge ŵanyithu?
3 Yehova wali kutilenga munthowa yakuti tiyowoyenge na ŵanyithu. Pakuyowoya tikugwiliskira ntchito mulomo panji mawoko. Kasi tingachita wuli kuti ivyo tikuyowoya vikhozgenge ŵanyithu? (Ŵazgani Yakobe 3:9, 10.) Tikwenera kusankha nyengo yiwemi yakuyowoyera, mazgu ghakuti tiyowoye, ndiposo kuyowoya munthowa yiwemi.
NYENGO YIWEMI YAKUYOWOYERA
4. Kasi mphawuli apo tikwenera kukhala chete?
4 Nyengo zinyake ntchiwemi kukhala waka chete. Baibolo likuti pali “nyengo ya kukhala chete.” (Muph. 3:7) Mwachiyelezgero, para ŵanyithu ŵakuyowoya tikukhala chete, kulongora kuti tikuŵachindika. (Yobu 6:24) Kweniso tikuphalira munthu waliyose yayi nkhani zachisisi. (Zinth. 20:19) Para munthu munyake watikwiyiska, ntchiwemi kukhala waka chete.—Sal. 4:4.
5. Kasi tikulongora wuli kuti tikuwonga Yehova pakutipa lulimi?
5 Baibolo likuti paliso “nyengo ya kuyowoya.” (Muph. 3:7) Tikupatura nyengo kuti tilumbe Yehova, tikhozge ŵanyithu, tiŵalongosolere umo tikujipulikira, na kuŵaphalira ivyo tikukhumba. (Sal. 51:15) Para tikulumba Yehova na kuyowoya makora na ŵanyithu, tikulongora kuti tikuwonga Yehova uyo wali kutipa lulimi. Nakuti para mubwezi withu watipa chawanangwa, tikuchigwiliskira ntchito makora.
6. Chifukwa wuli ntchiwemi kusankha nyengo yakuyowoyera?
6 Chifukwa wuli tikwenera kusankha nyengo yiwemi yakuyowoyera? Lemba la Zintharika 25:11 likuti: “Lizgu lakuyowoyeka pa nyengo yakwenelera lili nga ni maapulo ghagolide mu mbale zasiliva.” Maapulo ghagolide ngakutowa, kweni ghakuwoneka ghakutowa chomene para ghali mu mbale zasiliva. Mwakuyana waka, tingaŵa na nkhani yiwemi yakuti tiphalire munyithu. Kweni munyithu wangakondwa na nkhani iyo tikukhumba kumuphalira para tasankha nyengo yiwemi yakuyowoyera. Kasi tingachita wuli?
7, 8. Kasi ŵabali ŵa ku Japan ŵakamuyezga wuli Yesu?
7 Ŵanthu ŵangapulikiska yayi ivyo tikuyowoya usange tingayowoya panyengo yambura kwenelera. (Ŵazgani Zintharika 15:23.) Mwachiyelezgero, mu Malichi 2011, misumba yinyake ya ku Japan yikanangika na chindindindi kweniso tsunami. Ŵanthu ŵakujumpha 15,000 ŵakafwa. Masuzgo agha ghakawiraso na Ŵakaboni ŵa Yehova, ndipouli ŵakakhumbanga kupembuzga ŵanyawo na uthenga wa mu Baibolo. Ŵakaboni aŵa ŵakamanya kuti Ŵabuda ŵanandi ŵakhwaskika na suzgo ili. Kweni Ŵabuda ŵakugomezga yayi visambizgo vya mu Baibolo. Ntheura m’malo mwa kuŵaphalira za chiwuka, ŵakaŵapembuzga waka na kuŵalongosolera chifukwa icho ŵanthu ŵakusuzgikira.
8 Ŵabali aŵa ŵakayezga Yesu uyo wakamanyanga nyengo yiwemi yakuyowoyera kweniso umo wangayowoyera. (Yoh. 18:33-37; 19:8-11) Yesu wakaphalira ŵapositole ŵake kuti: “Nichali na vinthu vinandi vyakuti nimuphalirani, kweni mungavipulikiska sono chara.” (Yoh. 16:12) Ŵabali ŵa ku Japan nawo ŵakalindilira nyengo yakwenelera yakuti ŵapharazgire Ŵabuda vya chiwuka. Pakati pajumpha vyaka viŵiri na hafu, ŵabali ŵakagaŵira thirakiti lakuti, Kasi Ŵakufwa Ŵazamuwuka Nadi? Ŵanthu ŵanandi ŵakaŵazga thirakiti ili, ndipo ŵakapembuzgika chomene. Nase para tikupharazga, tighanaghanirenge mitheto na vigomezgo vya ŵanthu ŵa mu chigaŵa chithu. Ichi chingatovwira kusankha nyengo yiwemi yakupharazgira.
9. Kasi mphawuli apo tikweneraso kulindilira nyengo yiwemi yakuyowoyera?
9 Kasi mphawuli apo tikweneraso kusankha nyengo yiwemi yakuyowoyera? Nyengo zinyake munthu munyake wangatiyowoyera mazgu ghaheni agho ghangatikhuŵazga. Para vyaŵa nthena, tingachimbiliranga kuzgora na kumuwezgera mazgu ghaheni yayi, kweni tikwenera kujifumba kuti: “Chifukwa wuli wayowoya nthena? Kasi nimuzgore panji nimuleke waka?” Nyengo zinyake chikuŵa chiwemi kusulako waka nkhani zinyake. Kweni usange tingatondeka kukhalapo waka, tikwenera kulindilira kuti mtima withu ukhazikike dankha. (Ŵazgani Zintharika 15:28.) Kweniso tikwenera kusankha nyengo yiwemi yakupharazgira ŵabali ŵithu. Tikwenera kuzikira na kughanaghanira ivyo tikukhumba kuyowoya. Pamasinda tisankhe nyengo yakwenelera yakuti tidumbiskane nawo.
KUSANKHA MAZGU
10. (a) Chifukwa wuli tikwenera kuŵa maso na ivyo tikuyowoya? (b) Kasi tikwenera kutcheŵa kayowoyero wuli?
10 Mazgu ghithu ghangakondweska panji kulasa ŵanyithu. (Ŵazgani Zintharika 12:18.) Ŵanthu ŵanandi mu charu cha Satana ichi, ŵakuyowoya ‘mazgu ghankhaza’ agho ghali nga “mivi” panji “lupanga.” Para ŵakuyowoya ŵakukhumba kukhuŵazga waka ŵanji. (Sal. 64:3) Ŵanandi ŵakuyowoya mazgu ghaheni chifukwa ŵakutemwa kuwonelera mafilimu agho ghakulongora ŵanthu ŵakuyowoyerana mwankhaza. Kweni Ŵakhristu ŵakwenera yayi kuyowoya mazgu ghankhaza panji milangwe yambura kwenelera. Milangwe njiwemi waka ndipo yikukondweska. Kweni tileke kuyowoya milangwe iyo yingakhozga soni ŵanyithu na chilato chakuti tisekeske waka ŵanthu. Baibolo likuti Ŵakhristu ŵakwenera kutcheŵa “kayowoyero kaheni.” Likutiso: “Pa mulomo winu pangafumanga mazgu ghakuvunda yayi, kweni mazgu ghawemi ghakuzenga ŵanyinu mwakuyana na icho chikukhumbikwa, kuti ghakhozge awo ŵakupulika.”—Efe. 4:29, 31.
11. Ntchivichi chingatovwira kusankha mazgu ghawemi?
11 Yesu wakati “mulomo ukuyowoya ivyo vili kuzura mu mtima.” (Mat. 12:34) Fundo iyi yikulongora kuti ivyo tikuyowoya ndivyo vili mu mtima withu. Ntheura usange tikutemwa ŵanthu, tisankhenge mazgu ghakwenelera. Mazgu agho tiyowoyenge ghaŵenge ghawemi ndiposo ghakukhozga.
12. Kasi ni vinthu wuli vinyake ivyo vingatovwira kuti tiyowoyenge mazgu ghawemi?
12 Ntchipusu yayi kuyowoya mazgu ghawemi nyengo zose. Nangauli Solomoni wakaŵa na vinjeru, kweni pambere wandalembe mazgu ghaunenesko na ghakukondweska, “wakalangurukanga na kusanda makora.” (Muph. 12:9, 10) Kasi ntchivichi chingatovwira kuti tiyowoyenge mazgu ghawemi? Tikwenera kusambira Baibolo na mabuku agho muzga wakutipa. Tikweneraso kupenjerezga ng’anamuro la mazgu agho tikughapulikiska yayi. Tingawonaso umo Yesu wakayowoyeranga na ŵanthu. Yesu wakayowoyanga makora chifukwa Yehova wakamusambizga umo wangazgolera “wakuvuka na mazgu ghakwenelera.” (Yes. 50:4) Kweniso ntchiwemi kughanaghanira umo mazgu ghithu ghakhwaskirenge ŵanyithu. (Yak. 1:19) Tingajifumba kuti: “Kasi para nayowoya mazgu agha, munyane wapulikiskenge icho nkhung’anamura? Kasi wajipulikenge wuli?”
13. Chifukwa wuli tikwenera kuyowoya mwakupulikikwa makora?
13 Kale Ŵaisrayeli ŵakalizganga mbata para ŵakukhumba kupeleka uthenga. Mbata yikaliranga mwakuyana na uthenga uwo ŵakukhumba kupeleka. Mwachiyelezgero, kaliliro kanyake kakaphaliranga ŵanthu kuti ŵawungane pamoza, ndipo kanyake kakaŵa kakuti ŵasilikari ŵanozgekere kurwa nkhondo. Kasi mukughanaghana kuti ŵasilikari ŵate ŵachitenge wuli usange mbata yalira mwambura kupulikikwa makora? Baibolo likuti mazgu agho ghakupulikikwa makora ghakuyana na kulira kuwemi kwa mbata. Usange tikutondeka kuyowoya mwakupulikikwa makora, ŵanthu ŵangatimbanizgika, ndipo ŵangagomezga vinthu vyautesi. Kweniso tikwenera yayi kuyowoya mwamsinjiro panji mwambura ntchindi.—Ŵazgani 1 Ŵakorinte 14:8, 9.
14. Kasi pali ukaboni wuli wakuti Yesu wakayowoyanga mazgu ghakupulikikwa makora?
14 Yesu wakayowoyanga mazgu ghawemi ndiposo ghakupulikikwa makora. Ukaboni tikuwusanga mu Mateyu chaputara 5 m’paka 7. Yesu wakatindika ŵanthu na mazgu ghanonono panji ghambura kwenelera chara. Kweniso wakayowoyapo mazgu ghakulasa yayi. Yesu wakasambizga vinthu vyakuzirwa chomene, ndipo wakaviyowoya munthowa yipusu na yakupulikikwa makora. Mwachiyelezgero, apo Yesu wakaphaliranga ŵasambiri ŵake kuti ŵaleke kwenjerwa na ivyo ŵaryenge, wakaŵakumbuska kuti nyengo zose Yehova wakulyeska viyuni. Pamasinda wakaŵafumba kuti: “Asi imwe muli ŵakuzirwa kuluska ivyo?” (Mat. 6:26) Agha ghakaŵa mazgu ghapusu agho Yesu wakayowoya pakusambizga na kukhozga ŵasambiri ŵake.
KUYOWOYA MUNTHOWA YIWEMI
15. Chifukwa wuli tikwenera kuyowoya munthowa yiwemi?
15 Chinthu chinyake chakuzirwa ni umo tikuyowoyera na ŵanyithu. Ŵanthu ŵakatemwanga chomene kutegherezga kwa Yesu chifukwa wakayowoyanga munthowa yiwemi ndiposo mwalusungu. (Luka 4:22) Usange tikuyowoya munthowa yiwemi, ŵanthu ŵazomerenge uthenga withu. (Zinth. 25:15) Para tikuchindika ŵanyithu na kuŵaghanaghanira, tiyowoyenge nawo mwalusungu. Yesu nayo ndimo wakachitiranga. Mwachiyelezgero, Yesu wakati wawona mzinda wa ŵanthu ukukhumba kutegherezga kwa iyo, ‘wakawulengera chitima, ndipo wakamba kuwusambizga vinthu vinandi.’ (Mrk. 6:34) Nyengo zinyake ŵanthu ŵakamutukanga, kweni iyo wakawezgeranga yayi.—1 Pet. 2:23.
16, 17. (a) Kasi tingamuyezga wuli Yesu para tikuyowoya na ŵamumbumba yithu kweniso ŵabwezi ŵithu? (Wonani chithuzi chakwamba.) (b) Kasi mudumbu munyake wakachita wuli munyake wati wamuyowoyera uheni?
16 Nyengo zinyake tikuyowoya makora yayi na ŵanyithu chifukwa chakuti tili kuzgoŵerana nawo, chomenechomene para tikuyowoya na ŵamumbumba yithu panji Ŵakhristu ŵanyithu. Tikughanaghana kuti mulimose umo tingayowoyera ŵangakhuŵara yayi. Kweni Yesu ndimo wakachitiranga yayi pakuyowoya na ŵabwezi ŵake ŵa pa mtima. Apo ŵasambiri ŵake ŵakagazgananga kuti mukuru ni njani pakati pawo, Yesu wakayowoya nawo munthowa yiwemi. Wakaŵatolera mwana kuti ŵasambiri ŵake ŵasambire kuŵa na mtima wakujiyuyura. (Mrk. 9:33-37) Ŵalara nawo para ŵakovwira ŵanji mu mpingo, ŵakwenera kuŵa na “mzimu wakuzika.”—Gal. 6:1.
17 Nanga munthu munyake watikhuŵazge, tikwenera kuyowoya nayo munthowa yiwemi. (Zinth. 15:1) Mwachiyelezgero, mudumbu munyake wakaŵa na mwana msepuka uyo wakaŵa na umoyo wa paŵiri. Mudumbu munyake wakafipira mtima mudumbu uyu ndipo wakayowoya mazgu ghakuti: “Ntchachitima mudumbu kuti mwatondeka kusambizga makora mwana.” Anyina ŵa msepuka uyu ŵakayowoya vinandi yayi, iwo ŵakati: “Mukuneneska mudumbu, mwana uyu pasono wakuchita makora yayi. Kweni nichali kumusambizga, ndipo vyose vizamumanyikwa makora para Haramagedoni yajumpha.” Anyina ŵa msepuka uyu ŵakayowoya mwantchindi na mudumbu munyawo, ntheura ŵakalutilira kuŵa paubwezi. Msepuka nayo wakapulika ivyo anyina ŵakayowoya, ndipo wakawona kuti ŵakugomezga kuti wasinthenge nkharo yake. Wakasintha umoyo wake wa paŵiri ndipo wakabatizika. Pasono msepuka uyu wakuteŵetera pa Beteli. Para tikuyowoya na ŵabali ŵithu, ŵamumbumba yithu, nanga ni ŵanthu awo tikuŵamanya yayi, ivyo tikuyowoya “viŵenge vyakukondweska nyengo zose, vyakulungika na mchere.”—Kol. 4:6.
18. Kasi tasambirako vichi kwa Yesu pa nkhani yakuyowoya?
18 Tikwenera kuwonga kuti Yehova wali kutilenga kuti tiyowoyeskanenge na ŵanyithu. Nga ni Yesu, nase tisankhenge nyengo yiwemi yakuyowoyera, mazgu ghakuti tiyowoye, ndiposo kuyowoya munthowa yiwemi. Ntheura tiyeni tiyowoyenge vinthu ivyo vingakhozga ŵanyithu na kukondweska Yehova.


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Nthengwa na kupatana (1-5)
-
Kuchindika umoyo (6-9)
-
Kughanaghanira ŵakavu (10-18)
-
Malango pa nkhani ya kuvulura (19-22)
24 “Usange mwanalume watora mwanakazi, kweni wandakondwe nayo chifukwa chakuti wasangamo kaheni mwa iyo, ipo walembe kalata yachipati,+ wamupe mwanakazi na kumufumiska mu nyumba yake.+
2 Para mwanakazi uyu wafuma mu nyumba ya mwanalume uyu, wangaluta na kukatengwa kwa mwanalume munyake.+
3 Usange mwanalume wachiŵiri nayo wamutinkha, wamulembera kalata yachipati, wamupa na kumufumiska mu nyumba yake, panji mwanalume wachiŵiri uyu wafwa,
4 mwanalume wakwamba yura wangamutorangaso chara kuŵa muwoli wake pakuti wafipiskika. Kuchita nthena mbukazuzi kwa Yehova. Munganjizganga kwananga chara mu charu icho Yehova Chiuta winu wakumupani kuti chiŵe chiharo chinu.
5 “Para mwanalume watora waka mwanakazi, wangalutanga chara ku nkhondo panji kupika milimo yinyake yiliyose. Wangachitangako yayi vinthu ivi chaka chimoza, wakhale pa nyumba na kukondweska muwoli wake.+
6 “Paŵavye munthu watore lwara panji mwanasko kuŵa chikholi cha ngongoli,+ chifukwa chikholi icho watora ndicho umoyo wa munthu uyo.
7 “Usange munthu wasangika kuti wiba yumoza wa ŵabali ŵake Ŵaisrayeli, wamuyuzga na kumuguliska,+ wakwiba uyu wafwe.+ Muwuskemo uheni mukati mwinu.+
8 “Para kwawa nthenda ya vyoni, muchite mwakupwelelera vyose ivyo ŵasembe awo Mbalevi ŵamuphaliraninge.+ Muchite nga umo nkhaŵaphalilira.
9 Mukumbuke ivyo Yehova Chiuta winu wakachitira Miriyamu pa nthowa apo mukafumanga ku Eguputo.+
10 “Usange wamukongozga mzengezgani wako chinthu chilichose,+ unganjiranga yayi mu nyumba yake na kutora wekha icho iyo wapeleka nga ntchikholi.
11 Wimilire pawaro, ndipo munthu uyo wakongora vyako wakufumiskire icho wakupa nga ntchikholi.
12 Usange munthu uyo ngwakusoŵerwa, icho wakupa nga ntchikholi ungagonanga nacho ku nyumba yako yayi.+
13 Umuwezgere icho wakupa nga ntchikholi para dazi lanjira waka. Wamugona nacho chakuvwara chake+ na kukutumbika. Uŵenge urunji kwa iwe pamaso pa Yehova Chiuta wako.
14 “Ungamulyeranga chara waganyu uyo ngwakusoŵerwa na mukavu, kwali njumoza wa ŵabali ŵako panji mulendo wa mu charu chinu, mukati mu misumba yinu.+
15 Umupe malipiro ghake zuŵa leneliro,+ pambere dazi lindanjire, chifukwa chakuti ngwakusoŵerwa ndipo umoyo wake ukuthemba pa malipiro ghake. Para undamupe, wakulilirenge kwa Yehova, ndipo iwe uŵenge na mulandu wa kwananga.+
16 “Dada wangakomekanga yayi chifukwa cha ivyo ŵana ŵake ŵachita, ŵana nawo ŵangakomekanga yayi chifukwa cha ivyo awiskewo ŵachita.+ Munthu waliyose wakomeke chifukwa cha kwananga kwake.+
17 “Mungabendezganga chara pakweruzga mulandu wa mulendo panji mwana mulanda,+ ndipo mungatoranga chara chakuvwara cha chokoro nga ntchikholi cha ngongoli.+
18 Kumbuka kuti ukaŵa muzga mu Eguputo ndipo Yehova Chiuta wako wakakuwombora kufuma kura.+ Lekani nkhukuphalira kuti uchitenge vinthu ivi.
19 “Para ukuvuna mbuto mu munda wako ndipo waluwa mphundwe mwenemumo, ungawelerangako chara kuti ukayitore. Uyileke kuti yiŵe ya mulendo, mwana mulanda, na chokoro,+ mwakuti Yehova Chiuta wako wakutumbike mu vyose ivyo ukuchita.+
20 “Para ukutimba khuni la maolive, ungawerezgangaso kutimba minthavi yake chara. Ivyo vyakhalira viŵe vya mulendo, mwana mulanda, na chokoro.+
21 “Para ukuwunjika vipasi vya munda wako wa mpheska, kuwelerako chara kuti ukatore ivyo vyakhalira. Ivyo vyakhalira viŵe vya mulendo, mwana mulanda, na chokoro.
22 Kumbuka kuti ukaŵa muzga mu charu cha Eguputo. Lekani nkhukuphalira kuti uchitenge vinthu ivi.
Tumizgani
Tumizgani
Dotoronome 24
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=24&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D24%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text: 9 Sono fumukazi ya ku Sheba+ yikapulika vya Solomoni, ntheura yikiza ku Yerusalemu kuti yimuyezge Solomoni na mafumbo ghakutindika.* Yikiza na wumba ukuru, ngamila izo zikanyamura mafuta gha basamu, golide+ linandi chomene na malibwe ghakuzirwa. Yikafika kwa Solomoni na kuyowoya nayo vyose ivyo vikaŵa mu mtima wake.+2 Solomoni wakazgora mafumbo ghake ghose. Pakaŵavya chinthu chinonono* chakuti Solomoni wakatondeka kuyilongosolera.3 Fumukazi ya ku Sheba yikati yawona vinjeru+ vya Solomoni, na nyumba iyo wakazenga,+4 vyakurya pa thebulu lake+, kakhaliro ka ŵateŵeti ŵake, kachitiro ka ŵakupelekera vyakurya na kavwaliro kawo, ŵakupelekera vyakumwa na kavwaliro kawo, na sembe zake zakotcha izo wakapelekanga pa nyumba ya Yehova,+ yikati waka pwaza!*5 Penepapo yikati kwa themba: “Ivyo nkhapulika mu charu chane pa ivyo wachita* kweniso vinjeru vyako, vikaŵa vyaunenesko nadi.6 Kweni nkhagomezga chara m’paka niza na kujiwonera nekha na maso ghane.+ Wonani, ivyo nkhaphalirika vikukwana yayi na hafu ya vinjeru vyako vikuru.+ Waluska chomene pa ivyo nkhapulika.+7 Mbakukondwa ŵanthu ŵako, ndipo mbakukondwa ŵateŵeti ŵako awo ŵakwimilira pamaso pako nyengo zose, kupulika vinjeru vyako.8 Walumbike Yehova Chiuta wako, uyo wakakondwa nawe pakukuŵika pa chitengo chake kuŵa themba m’malo mwa Yehova Chiuta wako. Pakuti Chiuta wako wakutemwa Israyeli,+ kuti chitengo chake chikhalilire muyirayira, wakwimika iwe kuŵa themba pachanya pawo kuti weruzgenge mwakunyoloka na kuchita urunji.”9 Penepapo yikapeleka kwa themba matalente* 120 gha golide+ na mafuta gha basamu ghanandi na malibwe ghakuzirwa. Vindachitikeposo kuti kwize mafuta ghanandi nthena gha basamu kuyana na agho fumukazi ya ku Sheba yikapeleka kwa Themba Solomoni.+10 Kweniso ŵateŵeti ŵa Hiramu na ŵateŵeti ŵa Solomoni awo ŵakiza na golide la ku Ofiri+ ŵakizaso na mathabwa ghanandi gha aligamu na malibwe ghakuzirwa.+11 Mathabwa agha, themba likapangira makwelero gha nyumba ya Yehova,+ na nyumba ya themba.+ Likapangiraso ŵabango na vyakwimbira vya vingwe vya awo ŵakimbanga.+ Vindawonekepo vinthu vyanthena mu charu cha Yuda.12 Themba Solomoni likapaso fumukazi ya ku Sheba chilichose icho yikakhumba na chilichose icho yikapempha, kuluska* ivyo yikiza navyo kwa themba. Pamanyuma fumukazi yikafumako, yikawelera ku charu chake pamoza na ŵateŵeti ŵake.+13 Uzito wa golide ilo likizanga kwa Solomoni mu chaka chimoza ukakwananga matalente 666,+14 kwambura kupenderako lakufuma ku ŵamalonda na mathemba ghose gha Ŵaarabu na ku ŵalongozgi ŵa charu awo ŵakizanga kwa Solomoni+ na golide na siliva.15 Themba Solomoni likapanga viskango vikuruvikuru vyakukwana 200 vya golide+ lakusazgikana na malibwe ghanyake (ku chiskango chilichose kukanjira mashekele* 600 gha golide).+16 Likapangaso tuviskango tuchokotuchoko* 300 twa golide lakusazgikana na malibwe ghanyake (ku kachiskango kalikose kukanjira mamina* ghatatu gha golide). Ndipo themba likaviŵika mu Nyumba ya Nkhorongo ya ku Lebanoni.+17 Themba likapangaso chitengo chikuru cha mino gha zovu ndipo chikamatika na golide liwemi.+18 Pakaŵa makwelero 6 kukafika ku chitengo. Chitengo chira chikaŵa na chakukandapo malundi chagolide na vyakuŵikapo mawoko uku na uku, kweniso nkhalamu+ ziŵiri zikimikika pafupi na vyakuŵikapo mawoko.19 Mumphepete mwa makwelero 6 mukaŵa nkhalamu+ 12. Zikimikika uku na uku. Pakaŵavya ufumu unyake uwo ukapanga vinthu nga ni ivi.20 Vyakumweramo vyose vya Themba Solomoni vikaŵa vyagolide, ndipo viteŵetero vyose vya mu Nyumba ya Nkhorongo ya ku Lebanoni vikaŵa vya golide liwemi chomene. Pakaŵavya icho chikapangika na siliva, chifukwa mu mazuŵa gha Solomoni+ siliva likawonekanga kuti nkhanthu chara.21 Ngalaŵa za themba zikalutanga ku Tarishishi+ pamoza na ŵateŵeti ŵa Hiramu.+ Kamoza pa vyaka vitatu vilivyose, ngalaŵa za ku Tarishishi zikizanga na golide na siliva, mino gha zovu,+ ŵamunkhwere, na viyuni vya pikoku.22 Ntheura Themba Solomoni likaluska mathemba ghanyake ghose pa charu chapasi mu usambazi na vinjeru.+23 Mathemba ghose gha charu ghakizanga kwa* Solomoni kuzakapulika vinjeru ivyo Chiuta wakaŵika mu mtima wake.+24 Waliyose wakizanga na vyawanangwa: vinthu vyasiliva, vinthu vyagolide, malaya,+ vilwero, mafuta gha basamu, mahachi, na myulu. Ivi vikachitikanga chaka na chaka.25 Solomoni wakaŵa na viŵaya 4,000 vya mahachi ghakuguza magileta ghake na mahachi* 12,000,+ wakaghaŵika mu misumba ya magileta kweniso pafupi na themba mu Yerusalemu.+26 Solomoni wakawusa mathemba ghose kwamba ku Mlonga* m’paka ku charu cha Ŵafilisiti kuzingilira m’paka ku mphaka ya Eguputo.+27 Themba likawunjika siliva mu Yerusalemu, unandi wake nga ni malibwe, ndipo makuni gha sidara ghakaŵa ghanandi chomene nga ni makuni gha mkuyu mu Shefela.+28 Ŵakizanga na mahachi kwa Solomoni kufuma ku Eguputo+ na ku vyaru vinyake vyose.29 Mdauko unyake wose wa Solomoni,+ kwamba pakwamba m’paka paumaliro, asi uli kulembeka mu mazgu gha Natani+ ntchimi, mu uchimi wa Ahiya+ Mushilo na mu mboniwoni izo Ido+ muwoni wakalemba zakukhwaskana na Yerobowamu+ mwana wa Nebati?30 Solomoni wakawusa Israyeli yose mu Yerusalemu vyaka 40.31 Solomoni wakagona na ŵasekuru ŵake. Ŵakamusunga mu Msumba wa Davide wiske.+ Mwana wake Rehobowamu wakaŵa themba mu malo ghake.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yesu wakusintha mawonekero (1-13)
-
Msepuka wachiŵanda wachizgika (14-29)
-
Yesu wakuyowoyaso vya nyifwa yake (30-32)
-
Ŵasambiri ŵakukwesana vya uyo ni mukuru (33-37)
-
Uyo wakwimikana nase yayi wali kwa ise (38-41)
-
Vyakukhuŵazga (42-48)
-
“Muŵe na mchere mukati mwinu” (49, 50)
9 Kweniso wakati kwa iwo: “Nadi nkhumuphalirani, ŵalipo ŵanyake awo ŵimilira pano awo ŵachetenge nyifwa chara m’paka ŵazakawone dankha Ufumu wa Chiuta wiza na nkhongono zake.”+
2 Pakati pajumpha mazuŵa 6, Yesu wakatora Petrosi, Yakobe, na Yohane, wakakwera nawo ku phiri litali kwaŵekha. Ndipo wakasintha mawonekero pamaso pawo.+
3 Malaya ghake ghakuwaro ghakamba kugadima, ghakatuŵa chomene kuluska umo wakuchapa malaya waliyose pa charu chapasi wangaghatuŵiskira.
4 Kweniso Eliya na Mozesi ŵakawonekera kwa iwo, ndipo ŵakayowoyanga na Yesu.
5 Petrosi wakati kwa Yesu: “Rabi, ntchiwemi kuti tili pano. Ntheura tiyeni tijinthe mahema ghatatu, limoza linu, limoza la Mozesi na limoza la Eliya.”
6 Nakuti wakamanya chara chakuti wayowoye, pakuti ŵakaŵa na wofi chomene.
7 Ndipo bingu likiza, likaŵabenekelera, ndipo mu bingu mukafuma mazgu+ ghakuti: “Uyu ni Mwana wane, wakutemweka.+ Mupulikirani.”+
8 Mwamabuchi, ŵakalaŵiska uku na uku ndipo ŵakawonaso munthu chara, kweni Yesu pera.
9 Apo ŵakakhiranga phiri, wakaŵakanira kuti ŵaleke kulongosolera munthu ivyo ŵakawona+ m’paka Mwana wa munthu wazakawuke dankha ku ŵakufwa.+
10 Mazgu ghara ŵakaghasunga mu mtima, kweni ŵakadumbiskananga za ng’anamuro la kuwuka ku ŵakufwa uku.
11 Ndipo ŵakamufumba kuti: “Chifukwa wuli ŵalembi ŵakuti Eliya+ wakwenera kwiza dankha?”+
12 Yesu wakati kwa iwo: “Eliya wakwenera kwiza dankha na kuwezgerapo vinthu vyose.+ Kweni chifukwa wuli kuli kulembeka kuti Mwana wa munthu wakwenera kujumpha mu visuzgo vinandi+ na kutoleka nga ngwambura ntchito?+
13 Kweni nkhumuphalirani kuti Eliya+ wali kwiza, ndipo ŵakamuchitira vinthu vyose ivyo ŵakakhumbanga, nga umo kuli kulembekera vya iyo.”+
14 Sono ŵakati ŵiza ku ŵasambiri ŵanyake, ŵakawona mzinda ukuru ukaŵawungilira ndipo ŵalembi ŵakasuskananga nawo.+
15 Kweni mzinda wose ukati wawona waka Yesu ukatindikika, ndipo ŵakachimbilira kwa iyo na kumutawuzga.
16 Ndipo wakaŵafumba kuti: “Kasi mukususkana nawo vichi?”
17 Yumoza mu mzinda uwu wakazgora kuti: “Msambizgi, nangwiza na mwana wane msepuka kwa imwe chifukwa wali na mzimu uwo ukumutondeska kuyowoya.+
18 Para wamukora ukumuponya pasi, wakumokora mphovu na kuska mino ghake ndipo nkhongono zikumumalira. Nanguphalira ŵasambiri ŵinu kuti ŵawufumiske, kweni ŵangutondeka.”
19 Yesu wakaŵazgora kuti: “Imwe ŵa muwiro wambura chipulikano,+ niŵenge namwe m’paka pawuli? Kasi nimuzizipizgiraninge m’paka pawuli? Zani nayo kwa ine.”+
20 Ntheura msepuka ŵakiza nayo kwa iyo. Kweni mzimu wura ukati wawona Yesu, nyengo yeneyiyo ukamuziliriska mwana yura. Msepuka wakati wawa pasi wakavivira na kumokora mphovu.
21 Ndipo Yesu wakafumba wiske wa mwana uyu kuti: “Kasi ivi vikamba pawuli kumuchitikira?” Iyo wakati: “Kufuma pa wanichi,
22 ndipo kanandi waka ukumuponya pa moto na mu maji wuwo kuti umukome. Kweni usange mungachitapo kanthu, mutichitire chitima na kutovwira.”
23 Yesu wakati kwa iyo: “Ukuti, ‘Usange mungachitapo kanthu?’ Vinthu vyose vingachitika kwa uyo wali na chipulikano.”+
24 Nyengo yeneyiyo, wiske wa mwana yura wakachemerezga wakati: “Nili nacho chipulikano! Novwirani apo nkhupeleŵera chipulikano!”+
25 Sono Yesu wakati wawona kuti mzinda ukuchimbilira kwa iwo, wakachenya mzimu waukazuzi, wakati: “Iwe mzimu wakutondeska kuyowoya na kupulika, nkhuti fumamo mwa iyo ndipo unganjirangaso mwa iyo chara!”+
26 Ndipo ukati wachemerezga na kumuziliriska chomene ukafumamo, ndipo mwana wakaŵa nga wafwa, mwakuti ŵanandi ŵakatenge: “Wafwa.”
27 Kweni Yesu wakamukora msepuka pa woko na kumuwuska, ndipo wakimilira.
28 Sono wakati wanjira mu nyumba ŵasambiri ŵake ŵakamufumba kumphepete, kuti: “Chifukwa wuli ise tangutondeka kuwufumiska?”+
29 Wakati kwa iwo: “Mzimu uwu ungafumiskika na chilichose chara kweni na lurombo pera.”
30 Ŵakafumako kura na kusolota mu Galileya, kweni wakakhumba chara kuti waliyose wamanye.
31 Pakuti wakasambizganga ŵasambiri ŵake na kuŵaphalira kuti: “Mwana wa munthu wamupelekeka mu mawoko gha ŵanthu, ndipo ŵamumukoma, kweni nanga wakomeke,+ wamuwuka pamanyuma pa mazuŵa ghatatu.”+
32 Ndipouli, ŵakapulikiska yayi mazgu agha, ndipo ŵakawopa kumufumba.
33 Ndipo ŵakiza mu Kaperenaumu. Sono apo wakaŵa mukati mu nyumba, wakaŵafumba, wakati: “Kasi mwakwesananga vichi pa nthowa?”+
34 Ŵakakhala chete, chifukwa pa nthowa ŵakakwesananga ŵekhaŵekha vya uyo ni mukuru.
35 Ntheura wakakhala pasi na kuchema ŵasambiri ŵake 12, wakati kwa iwo: “Usange munthu wakukhumba kuŵa wakwamba, wakwenera kuŵa waumaliro pa wose na kuŵa muteŵeti wa wose.”+
36 Wakatora mwana muchoko, wakamuyimika pakati pawo na kumukora musingo, ndipo wakati kwa iwo:
37 “Waliyose uyo wakupokelera mwana muchoko+ nga ni uyu mu zina lane, wakupokelera ine. Ndipo waliyose uyo wakupokelera ine, wakupokelera ine pera chara, kweni wakupokeleraso Uyo wakanituma.”+
38 Yohane wakati kwa iyo: “Msambizgi, tanguwona munthu munyake wakufumiska viŵanda mu zina linu ndipo tanguyezga kumukanizga, chifukwa wendanga nase chara.”+
39 Kweni Yesu wakati: “Mungayezganga chara kumukanizga, chifukwa palije uyo wachitenge mulimo wankhongono mu zina lane, uyo pamanyuma wanganiyowoyera viheni.
40 Pakuti uyo wakwimikana nase chara, wali kwa ise.+
41 Waliyose uyo wakumupani nkhombo ya maji kuti mumwe chifukwa chakuti muli ŵalondezgi ŵa Khristu,+ nadi nkhumuphalirani, watayenge chara njombe yake.+
42 Kweni waliyose uyo wakukhuŵazga yumoza wa ŵachoko aŵa awo ŵali na chipulikano, chingaŵa makora kuti libwe lakusilira ilo likwendeskeka na mbunda likakike mu singo yake ndipo waponyeke mu nyanja.+
43 “Usange woko lako likukukhuŵazga, ulidumure. Ntchiwemi kuti unjire mu umoyo uli wakupendera kuluska kuponyeka ku Gehena, mu moto uwo ungazimwika chara, uku uli na mawoko ghaŵiri.+
44 ——
45 Ndipo usange lundi lako likukukhuŵazga, ulidumure. Ntchiwemi kuti unjire mu umoyo uli wakupendera kuluska kuponyeka ku Gehena+ uku uli na malundi ghaŵiri.
46 ——
47 Ndipo usange jiso lako likukukhuŵazga, ulitaye.+ Ntchiwemi kuti unjire na jiso limoza mu Ufumu wa Chiuta kuluska kuponyeka ku Gehena, uku uli na maso ghaŵiri,+
48 uko mpholozi zikufwa chara ndipo moto ukuzimwika chara.+
49 “Chifukwa waliyose wakwenera kulungika na mchere wamoto.+
50 Mchere nguwemi, kweni usange mchere wasukuluka, kasi nkhongono yake muyiwezgerengemo na vichi?+ Muŵe na mchere mukati mwinu,+ ndipo sungani mtende pakati pinu.”+
Tumizgani
Tumizgani
Mariko 9
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=41&Chapter=9&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D41%26Chapter%3D9%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 2 Mu mazuŵa ghara, Kesare Augusto wakapeleka dango lakuti ŵanthu wose mu charu ŵapendeke na kulembeka.2 (Kalembera wakwamba uyu wakachitika apo Kwiriniyo wakaŵa kazembe wa Siriya.)3 Ŵanthu wose ŵakalutanga kukalembeska, waliyose ku msumba wake.4 Yosefe+ nayo wakafuma mu Galileya, mu msumba wa Nazarete, wakaluta mu Yudeya, ku msumba wa Davide, uwo ukuchemeka Betelehemu,+ chifukwa chakuti wakaŵa wa nyumba na mbumba ya Davide.5 Wakaluta kukalembeska pamoza na muwoli wake Mariya, uyo wakaŵa pafupi kubaba.+6 Apo ŵakaŵa kwenekura, nyengo yikakwana kuti wababe.7 Wakababa mwana wake wakwamba msepuka,+ wakamuvungilizga salu na kumugoneka mu chakulyeramo viŵeto,+ chifukwa mukaŵavya malo ghawo mu nyumba ya ŵalendo.8 Mu chigaŵa chira mukaŵa ŵaliska awo ŵakakhalanga kuwaro usiku na kulinda miskambo yawo.9 Mwamabuchi, mungelo wa Yehova* wakimilira pafupi na iwo, uchindami wa Yehova* ukaŵaŵalira, ndipo ŵakachita wofi chomene.10 Mungelo wakati kwa iwo: “Kopa chara. Wonani, nkhumuphalirani makani ghawemi gha chimwemwe chikuru icho ŵanthu wose ŵaŵenge nacho.11 Muhanya uno kwamubabikirani mponoski,+ uyo ni Khristu Fumu,+ mu msumba wa Davide.+12 Ichi ntchimanyikwiro chinu: Mwamusanga bonda wavungilizgika salu ndipo wakugona mu chakulyeramo viŵeto.”13 Mwamabuchi, mzinda ukuru wa ŵangelo+ ŵakuchanya ukawoneka pamoza na mungelo yura, ŵakalumbanga Chiuta, ŵakatenge:14 “Uchindami kwa Chiuta kuchanya nkhanira, ndipo pa charu chapasi paŵe mtende pakati pa ŵanthu awo wakukondwa nawo.”*15 Ŵangelo ŵakati ŵafumako kwa iwo kuya kuchanya, ŵaliska ŵakamba kuyowoyeskana kuti: “Tiyeni tilute ku Betelehemu, tikawone icho chachitika, icho Yehova* watimanyiska.”16 Ŵakaluta mwaluŵiro, ŵakasanga Mariya na Yosefe, kweniso bonda wagona mu chakulyeramo viŵeto.17 Ŵakati ŵamuwona bonda, ŵakaŵaphalira uthenga uwo mungelo wakayowoya kwa iwo wakukhwaskana na mwana uyu.18 Wose awo ŵakapulika ŵakazizwa na vinthu ivyo ŵaliska ŵakaŵaphalira.19 Kweni Mariya wakamba kusunga mazgu ghose agha na kughanaghanira ng’anamuro lake mu mtima wake.+20 Penepapo ŵaliska ŵakawelera, ŵakapelekanga uchindami na kulumba Chiuta chifukwa cha vinthu vyose ivyo ŵakapulika na kuwona, nga umo wakaŵaphalilira.21 Mazuŵa 8 ghakati ghakwana gha kumukotolera,+ ŵakamuthya Yesu, zina ilo likapelekeka na mungelo pambere Mariya wandaŵe na nthumbo.+22 Mazuŵa gha kuŵatuŵiska ghakati ghakwana kuyana na Dango la Mozesi,+ ŵakaluta nayo ku Yerusalemu kukamupeleka kwa Yehova,*23 nga umo muli kulembekera mu Dango la Yehova* kuti: “Mwana mwanalume waliyose wakwamba kubabika* wakwenera kuchemeka mutuŵa kwa Yehova.”*+24 Ŵakapeleka sembe kuyana na umo Dango la Yehova,* likuyowoyera kuti: “Njiŵa ziŵiri panji viwunda viŵiri.”+25 Wonani, mu Yerusalemu mukaŵa munthu zina lake Simiyoni. Munthu uyu wakaŵa murunji na wakutemwa kusopa. Wakalindiliranga nyengo iyo Israyeli wazamupembuzgikira,+ ndipo mzimu utuŵa ukaŵa pa iyo.26 Nakuti Chiuta wakamuvumbulira kwizira mu mzimu utuŵa kuti wawonenge nyifwa chara pambere wandawone Khristu wa Yehova.*27 Mwakulongozgeka na nkhongono ya mzimu, wakiza mu tempile. Ŵapapi ŵakati ŵanjira na Yesu kuti ŵachite nayo mwakuyana na luso lwa Dango,+28 Simiyoni wakamunyamura mwana mu mawoko na kulumba Chiuta, wakati:29 “Sono Fumu Yikuru, mukuzomerezga muzga winu kuluta mu mtende+ mwakuyana na mazgu ghinu.30 Maso ghane ghawona nthowa yinu yakuponoskera+31 iyo mwanozga pamaso pa ŵanthu wose,+32 ungweru+ wakuwuskirako chakudika ku maso gha mitundu+ na uchindami wa ŵanthu ŵinu Israyeli.”33 Awiske na anyina ŵakazizwanga na ivyo Simiyoni wakayowoyanga vya mwana uyu.34 Simiyoni wakaŵatumbika, ndipo wakati kwa Mariya: “Wona, chifukwa cha mwana uyu ŵanyake mu Israyeli ŵazamuwa+ ndipo ŵanyake ŵazamuwuka.+ Wazamuŵa chimanyikwiro icho ŵanandi ŵazamususkana nacho+35 (lupanga lutali luzamupolota mwa iwe),+ mwakuti maghanoghano gha mitima yinandi ghavumbukwe.”36 Kukaŵa ntchimi yanakazi, zina lake Ana, mwana mwanakazi wa Fanuyeli, wa fuko la Asheri. Mwanakazi uyu wakaŵa muchekuru, ndipo wakakhala na mfumu wake vyaka 7 kufuma apo ŵakatolerana.*37 Wakaŵa chokoro cha vyaka 84. Nyengo zose wakasangikanga pa tempile. Wakachitanga uteŵeti wakupatulika usiku na muhanya pamoza na kuziŵizga kurya na maŵeyelero.38 Mu ora lenelira wakiza pafupi na kwamba kuwonga Chiuta na kuyowoya vya mwana ku wose awo ŵakalindiliranga kuwombokwa kwa Yerusalemu.+39 Ŵakati ŵachita vinthu vyose kuyana na Dango la Yehova,*+ ŵakawelera ku Galileya ku msumba wawo wa Nazarete.+40 Mwana wakalutilira kukura na kuŵa wankhongono, wakaŵa na vinjeru, ndipo wakatemwekanga na Chiuta.+41 Chaka chilichose ŵapapi ŵake ŵakazgoŵera kuluta ku Yerusalemu ku chiphikiro cha Paska.+42 Ndipo apo wakaŵa na vyaka 12, ŵakaluta ku chiphikiro kuyana na kaluso.+43 Mazuŵa gha chiphikiro ghakati ghamara, apo ŵakaweranga, Yesu wakakhalira mu Yerusalemu, ndipo ŵapapi ŵake ŵakamanya yayi.44 Pakuti ŵakatenge wali mkati mu ŵanthu, ŵakenda mtunda wa zuŵa limoza, ndipo ŵakamba kumupenja mu ŵabali ŵawo na mu ŵanyawo.45 Kweni ŵakati ŵatondeka kumusanga, ŵakawelera ku Yerusalemu, na kukamupenja chomene.46 Pamanyuma pa mazuŵa ghatatu ŵakamusanga mu tempile, wakhala pakati pa ŵasambizgi ndipo wakapulikizganga kwa iwo na kuŵafumba.47 Kweni wose awo ŵakamupulikizganga ŵakazizwa chomene chifukwa wakapulikiskanga luŵiro vinthu kweniso wakaŵazgoranga makora.+48 Ŵapapi ŵake ŵakati ŵamuwona ŵakazizikika, ndipo anyina ŵakati kwa iyo: “Wamwana, wachitirachi nthena? Awuso na ine tasuzgika chomene kukupenja.”49 Yesu wakati kwa iwo: “Mwanipenjerangachi? Kasi mwamanyanga chara kuti nkhwenera kuŵa mu nyumba ya Adada?”+50 Kweni ŵakapulikiska chara ivyo wakayowoyanga kwa iwo.51 Ndipo wakakhira pamoza nawo na kuwelera ku Nazarete, wakalutilira kujilambika* kwa iwo.+ Kweniso anyina ŵakasungilira mazgu ghose agha mu mtima wawo.+52 Yesu wakalutilira kukura, vinjeru vyake vikasazgikiranga ndipo wakatemwekanga na Chiuta kweniso ŵanthu.


text:
Umaliro
Kasi mukukumbuka vinthu vyakukondweska ivyo vikamuchitikiranipo apo mukaŵanga pamoza na ŵanthu ŵa Yehova? Panji mukakondwa na nkhani yakukhozga iyo yikayowoyeka ku mpingo, panji ungano unyake wa chigaŵa. Kasi mukakondwa na vinthu vinyake ivyo vikamuchitikirani mu upharazgi, panji nkhani yinyake iyo mukadumbiskana na Mkhristu munyinu? Mundamuluwe Yehova ndipo iyo nayo wandamuluwani. Wakukumbukira makora ivyo mukamuchitiranga pakwamba. Ndipo ngwakunozgeka kumovwirani kuti muwelere kwa iyo.
Yehova wakuti: “Mberere zane nizipenjenge nekha, ndipo nizipwelelerenge. Nizamupwelelera mberere zane nga ni muliska uyo wasanga mberere zake izo zikambininika ndipo wakuziliska. Nizamuziponoska ku malo ghose agho zikambininikira.”—Ezekiyeli 34:11, 12.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Dango la kuthyapura (1-3)
-
Kukaka nkhambako ku mulomo chara para yikupwantha mbuto (4)
-
Nthengwa yapaulamu (5-10)
-
Kukora malo ghambura kwenelera para ŵanthu ŵakutimbana (11, 12)
-
Vyakupimira uzito viwemi (13-16)
-
Ŵaamaleki ŵaparanyikirethu (17-19)
25 “Para ŵanthu ŵambana, ŵize pamaso pa ŵeruzgi.+ Ŵeruzgi ŵawone nkhani iyo na kudumura. Murunji ŵamuphalire kuti walije mulandu kweni muheni ŵamuphalire kuti wali na mulandu.+
2 Usange chilango cha muheni ntchakuti watimbike,+ mweruzgi wamuphalire kuti wagone pasi, ndipo watimbikire pamaso pake. Unandi wa maluswazu uyane na ubudi uwo wachita.
3 Wangathyapulika maluswazu 40,+ kweni kujumphizga apa yayi. Usange wangamuthyapura kujumpha apa, mubali wako walengeskekenge pamaso pako.
4 “Ng’ombe ungayikakanga ku mulomo yayi para yikupwantha tirigu.+
5 “Usange ŵanthu awo mpha ukuru na unung’una ŵakukhala pamoza, ndipo yumoza wafwa kwambura mwana mwanalume, mwanakazi wa uyo wafwa wangatengwanga kuwaro kwa mbumba iyo chara. Mulamu wake ndiyo walute kwa iyo na kumutora kuŵa muwoli wake, wamuhare.+
6 Mwana wakwamba uyo wababenge watore zina la uyo wali kufwa,+ mwakuti zina lake lileke kusisitika mu Israyeli.+
7 “Usange munthu uyu wandakhumbe kutora muwoli wa mubali wake uyo wali kufwa, mwanakazi walute ku ŵalara pa chipata cha msumba, wayowoye kuti: ‘Mubali wa mfumu wane wakana kusunga zina la mubali wake mu Israyeli. Wakukhumba chara kunihara.’
8 Ŵalara ŵa msumba ŵamucheme mwanalume na kuyowoya nayo. Para wakanisiska na kuyowoya kuti: ‘Nkhukhumba yayi kumutora,’
9 mbwenu mwanakazi wa mubali wake wasendelere kwa iyo pamaso pa ŵalara, wamuvure chilyato ku lundi lake,+ wamuthunyire mata kumaso na kuyowoya kuti: ‘Ivi ndivyo vichitikire munthu uyo wakana kumuwuskira nyumba mubali wake.’
10 Pamanyuma, nyumba ya mwanalume uyu yichemekenge mu Israyeli na zina lakuti, ‘Nyumba ya uyo wakavulika chilyato.’
11 “Usange ŵanalume ŵakutimbana, ndipo muwoli wa yumoza wanjilirapo kuti wathaske mfumu wake kwa uyo wakumutimba, wanyoloska woko lake na kukora viŵaro vyakubisika vya munthu uyo,
12 mbwenu mudumure woko la mwanakazi uyo. Jiso linu lingamuchitiranga chitima chara.
13 “Muleke kuŵa na malibwe ghaŵiri ghakupimira+ mu thumba linu, likuru na lichoko.
14 Muleke kuŵa na maefa ghaŵiri mu nyumba zinu,+ mukuru na muchoko.
15 Muŵenge na vyakupimira uzito viwemi na vyaunenesko, efa muwemi na waunenesko, kuti mukhale nyengo yitali mu charu icho Yehova Chiuta winu wakumupani.+
16 Pakuti munthu yose mukhuluku uyo wakuchita ivi, mbukazuzi kwa Yehova Chiuta winu.+
17 “Kumbukani ivyo Amaleki wakamuchitirani mu nthowa apo mukafumanga ku Eguputo.+
18 Apo imwe mukavuka chomene, wakakumana namwe mu nthowa na kutimba wose awo ŵakaguguzikanga waka kumanyuma kwinu. Wakawopa Chiuta chara.
19 Para Yehova Chiuta winu wamupumuzgani ku ŵalwani ŵinu wose awo ŵazingilizga charu icho Yehova Chiuta winu wakumupani kuŵa chiharo chinu,+ mukaparanyirethu Amaleki kumufumiskapo pasi pa mtambo.+ Mungaluwanga chara.
Tumizgani
Tumizgani
Dotoronome 25
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=25&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D25%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Baibolo Lakung’anamurika Makora
“Mazgu gha Chiuta ngamoyo.”—HEB. 4:12.
SUMU: 37, 116
1. (a) Kasi Yehova wakamupa ntchito wuli Adamu? (b) Kasi kufuma mu nyengo ya Adamu, ŵanthu ŵa Chiuta ŵakuchita vichi?
YEHOVA CHIUTA wali kulenga ŵanthu munthowa yakuti ŵayowoyenge. Yehova wakati walenga Adamu na kumuŵika mu munda wa Edeni, wakamupa ntchito yakuti wathye mazina vinyama vyose. Ntchakumanyikwirathu kuti Adamu wakayowoyanga apo wakathyanga mazina vinyama. Adamu wakapeleka mazina ghakwenelera ku vinyama vyose. (Gen. 2:19, 20) Kufuma waka pa Adamu, ŵanthu ŵa Chiuta ŵakuyowoya pakulumba Yehova ndiposo para ŵakupharazga vya khumbo lake. Pasono mulimo wakung’anamura Baibolo, ukovwira ŵanthu kumanya Yehova na kumusopa munthowa yakwenelera.
2. (a) Kasi mu 1940, Komiti Yakung’anamura Baibolo la Mang’anamuliro gha Charu Chiphya yikapanga fundo wuli? (b) Kasi mu nkhani iyi tidumbiskanenge vichi?
2 Nangauli pali Mabaibolo ghanandi, kweni ni yose yayi ayo yali kung’anamurika makora. Mu ma 1940, Komiti Yakung’anamura Baibolo la Mang’anamuliro gha Charu Chiphya yikapanga fundo izo zikovwira pa mulimo wakung’anamura Baibolo la Mang’anamuliro gha Charu Chiphya. Fundo zake ni izi: (1) Kutuŵiska zina la Chiuta na kuliwezgera mu malo ghake. (Ŵazgani Mateyu 6:9.) (2) Kung’anamura lizgu pa lizgu para fundo yake yikupulikikwa makora, kweni para fundo yikupulikikwa makora yayi, pakulembeka waka ng’anamuro lake. (3) Kuŵa na mazgu ghapusu, ghambura kusuzga kuŵazga na kupulika. * (Ŵazgani Nehemiya 8:8, 12.) Pasono Baibolo ili lang’anamurika mu viyowoyero vyakujumpha 130. Mu nkhani iyi tidumbiskanenge umo fundo izi zawovwilira pakunozga Baibolo la Chingelezi la 2013 la Mang’anamuliro gha Charu Chiphya ndiposo pakung’anamura Baibolo ili mu viyowoyero vinyake.
KUCHINDIKA ZINA LA CHIUTA
3, 4. (a) Kasi ni mipukutu wuli yakale iyo yili na vilembo vinayi ivyo vikwimira zina la Chiuta? (b) Kasi ŵanyake awo ŵakung’anamura Mabaibolo ŵachita wuli na zina la Chiuta?
3 Awo ŵakusanda mipukutu yakale ya Chihebere, ŵakuzizwa kuwona kuti vilembo vinayi vya Chihebere ivyo vikwimira zina la Chiuta, vikusangika mu malo ghanandi mu mipukutu yakale nga ni mu mipukutu ya ku Nyanja Yakufwa. Zina la Chiuta likusangikaso mu Baibolo lakwamba la Chigiriki.
4 Nangauli pali ukaboni wakukwana wakuti zina la Chiuta likwenera kulembeka mu Baibolo, kweni ŵanandi awo ŵakung’anamura Mabaibolo mazuŵa ghano ŵalifumiskamo mu Mabaibolo ghawo. Mwachiyelezgero, pakati pajumpha vyaka viŵiri kufuma apo Baibolo la Chingelezi la Mang’anamuliro gha Charu Chiphya, Mateyu—Chivumbuzi likafumiskikira, pakafuma Baibolo linyake la Chingelezi. (Revised Standard Version) Mu Baibolo ili ŵakawuskamo zina la Chiuta, ndipo Baibolo ili likapambana chomene na ilo likafumiska mu 1901. (American Standard Version) Chifukwa wuli ŵakafumiskamo zina la Chiuta? Mazgu ghakwamba gha mu Baibolo ili ghakuti: ‘Tchalitchi lililose la Chikhristu likwenera chara kuzunura zina la Chiuta chifukwa Chiuta njumoza pera.’ Fundo iyi ndiyo ŵanandi ŵakulondezga pakung’anamura Mabaibolo gha viyowoyero vinyake.
5. Chifukwa wuli zina la Chiuta likwenera kulembeka mu Baibolo?
5 Chifukwa wuli zina la Chiuta likwenera kulembeka mu Baibolo? Munthu uyo wakung’anamura mabuku, wakwenera kumanya chilato cha mwenecho uyo wali kulemba buku ilo iyo wakung’anamura. Mavesi ghanandi mu Baibolo ghakulongora kuti zina la Chiuta ndakuzirwa chomene ndipo likwenera kutuŵiskika. (Eks. 3:15; Sal. 83:18; 148:13; Yes. 42:8; 43:10; Yoh. 17:6, 26; Mil. 15:14) Ŵanthu awo Yehova Chiuta wakaŵatuma kulemba Mazgu ghake, wakaŵaphalira kuti ŵalembe zina lake. (Ŵazgani Ezekiyeli 38:23.) Mu mipukutu yakale ya Baibolo, zina la Chiuta likusangika mu malo ghanandi. Ntheura awo ŵakuliwuskamo mu Baibolo ŵakuyuyura Chiuta uyo ni Mwenecho wa Baibolo.
6. Chifukwa wuli zina la Chiuta likusangikaso mu malo ghanyake mu Baibolo ilo likafumiskika mu 2013?
6 Pali Baibolo ilo likuchindika zina la Chiuta. Baibolo la Chingelezi la Mang’anamuliro gha Charu Chiphya ilo likafumiskika mu 2013, likuzunura zina la Chiuta mu malo ghakukwana 7,216. Mu Baibolo ili zina la Chiuta likusangikaso pa 1 Samuyeli 2:25; 6:3; 10:26; 23:14, 16. Mipukutu ya ku Nyanja Yakufwa yikulongora kuti mu mavesi agha muli zina la Chiuta. Mipukutu iyi njakale chomene kuluska iyo yikalembeka na Ŵamasoreti. Mwakukolerana na mipukutu yakwambilira iyi ya Baibolo, zina la Chiuta likusangikaso pa Ŵeruzgi 19:18.
7, 8. Kasi Chiuta wakuchita wuli vinthu mwakuyana na ng’anamuro la zina lake?
7 Ŵakhristu ŵaunenesko ŵakumanya kuti zina la Chiuta ndakuzirwa chomene. Baibolo liphya la Mang’anamuliro gha Charu Chiphya lili na Vyakusazgirapo ivyo vikulongosora makora kuzirwa kwa zina la Chiuta. Komiti Yakung’anamura Baibolo la Mang’anamuliro gha Charu Chiphya, yikumanya kuti zina la Chiuta likukolerana na lizgu la Chihebere ilo likung’anamura “Wakuchitiska Kuti Viŵeko.” * Kale mabuku ghithu ghakatenge ng’anamuro ili likukolerana na mazgu gha pa Ekisodo 3:14 ghakuti: “Niŵenge Icho Nasankha Kuŵa.” Fundo iyi yikukolerana na Baibolo lakale la Chingelezi la Mang’anamuliro gha Charu Chiphya ilo likafumiskika mu 1984. Kweni pa Vyakusazgirapo A4 mu Baibolo la Mang’anamuliro gha Charu Chiphya pakuti: “Nangauli fundo iyi yilimo mu ng’anamuro la zina la Yehova, kweni yikumalira waka pa icho wakusankha kuŵa yayi. Likung’anamuraso ivyo wakuchitira chilengiwa chake ndiposo ivyo wakuchita kuti khumbo lake lifiskike.” *
8 Yehova wakupangiska chilengiwa chake kuti chiŵe umo iyo wakhumbira. Mwakuyana na ng’anamuro la zina lake, Chiuta wakazgora Nowa kuŵa kalipentara wa chingalaŵa, Bezaleli kuŵa munthu waluso pakupanga vinthu vya pa chihema, Gidiyoni kuŵa chinkhara cha nkhondo, ndipo Paulosi wakamuzgora mishonale kuti wapharazge makani ghawemi ku ŵamitundu. Zina la Chiuta ndakuzirwa chomene ku ŵateŵeti ŵake. Komiti Yakung’anamura Baibolo la Mang’anamuliro gha Charu Chiphya yikuchindika zina la Chiuta, lekani yindafumiskemo zina ili mu Baibolo.
9. Chifukwa wuli Wupu Wakulongozga waŵika pakwamba mulimo wakung’anamura Baibolo?
9 Mu Baibolo la Mang’anamuliro gha Charu Chiphya, zina la Chiuta likusangika mu malo ghose agho zina ili likwenera kusangika. Baibolo ili likusangika mu viyowoyero vyakujumpha 130. (Ŵazgani Malaki 3:16.) Kweni Mabaibolo ghanandi agho ghakung’anamulika mazuŵa ghano, ŵakuwuskamo zina la Chiuta na kuŵikamo mazina nga ni “Fumu” panji gha ŵachiuta awo iwo ŵakumanya. Ichi ntchifukwa chikuru icho chapangiska Wupu Wakulongozga wa Ŵakaboni ŵa Yehova kuti uŵike pakwamba mulimo wakung’anamura Baibolo ilo likuchindika zina la Chiuta.
LIKUPULIKIKWA MAKORA NDIPOSO LIKUNENESKA
10, 11. Kasi ni masuzgo wuli ghanyake agho ŵakasanganga awo ŵakang’anamuranga Baibolo la Mang’anamuliro gha Charu Chiphya?
10 Ntchipusu yayi kung’anamura Baibolo. Mwachiyelezgero, Baibolo lakale la Chingelezi la Mang’anamuliro gha Charu Chiphya, pa lemba la Mupharazgi 9:10, pali mazgu ghakuti “Sheole” chifukwa ŵakalondezga waka Mabaibolo ghanyake gha Chingelezi. Vesi ili likuti: “Pakuti ku Sheole uko ukuluta kulije mulimo, maghanoghano, kumanya, panji vinjeru.” Kale awo ŵakang’anamuranga Baibolo la Mang’anamuliro gha Charu Chiphya kuya mu viyowoyero vinyake, ŵakasanga kuti ŵanthu ŵanandi ŵakumanya yayi lizgu lakuti “sheole.” Ŵanyake ŵakaghanaghananga kuti sheole ni zina la malo. Ntheura, Wupu Wakulongozga ukazomerezga kuti mu malo umo muli mazgu ghakuti “Sheole” na “Hadesi” mulembeke “Dindi,” ilo ni ng’anamuro la mazgu agha.
11 Mu viyowoyero vinyake, pakaŵanga nthimbanizgo pakung’anamura mazgu gha Chihebere (neʹphesh) na Chigiriki (psy·khe) agho ghakung’anamura umoyo. Nthimbanizgo yikaŵa yakuti lizgu la Chingelezi ilo likung’anamura umoyo, nyengo zinyake likung’anamura mzimu. Ntheura ŵanthu ŵanyake ŵakaghanaghananga kuti munthu wali na mzimu wambura kufwa. Pa chifukwa ichi, Wupu Wakulongozga uli kuzomerezga kuti lizgu ili ling’anamulikenge kuyana na ivyo nkhani yikuyowoya. Ng’anamuro la lizgu likulembeka mu vesi, ndipo fundo zinyake zakusazgikira zikulembeka mu mazgu ghamusi.
12. Kasi ni vinthu wuli vinyake ivyo vili kusintha mu Baibolo la Chingelezi la Mang’anamuliro gha Charu Chiphya? (Wonani mutu wakuti: “Baibolo la Chingelezi la 2013 la Mang’anamuliro gha Charu Chiphya.)
12 Mafumbo agho ŵakung’anamura Baibolo ŵakafumbanga, ghakalongora kuti Baibolo la Chingelezi la Mang’anamuliro gha Charu Chiphya, likukhumbikwira kunozgekaso. Ntheura mu Seputembala 2007, Wupu Wakulongozga ukazomerezga kuti Baibolo ili linozgekeso. Pakuchita mulimo uwu, ŵakaweleramo mafumbo ghanandi agho ŵakung’anamura Baibolo ŵakafumbanga. Mazgu ghakusuzga ghali kuwuskikamo ndipo ŵakawoneseska kuti liŵe na mazgu ghapusu, ghambura kusuzga kupulika agho ghakupeleka ng’anamuro leneko. Mafumbo agho ŵakung’anamura Baibolo ŵakafumbanga, ghawovwira kuti Baibolo liphya la Chingelezi lipulikikwenge makora.—Zinth. 27:17.
KUWONGA
13. Kasi ŵanthu ŵanyake ŵayowoyapo vichi vya Baibolo liphya?
13 Kasi ŵanthu ŵayowoyapo vichi vya Baibolo liphya la Mang’anamuliro gha Charu Chiphya? Ŵabali na ŵadumbu ŵalemba makalata ghanandi kuluta ku ofesi yikuru ya Ŵakaboni ŵa Yehova, kuwonga kuti Baibolo ili likupulikikwa makora. Mudumbu munyake wakalemba kuti: “Baibolo ili, lili nga ni bokosi ilo lazura na vinthu vyakuzirwa. Para nkhuŵazga Baibolo liphya ili, nkhuŵa nga kuti nkhufumiska chinthu chilichose chakutowa icho chili mu bokosi na kuchidaŵira. Baibolo ili, lili na mazgu ghambura kusuzga kupulika agho ghakunovwira kuti nimumanye makora Yehova. Para nkhuŵazga Baibolo ili, vikuŵa nga kuti Chiuta uyo ni dada wane, wanikora pa woko uku wakuniphalira tumazgu twakukondweska.”
14, 15. Kasi Baibolo la Mang’anamuliro gha Charu Chiphya lawovwira wuli ŵanthu ŵa viyowoyero vinyake?
14 Ŵanthu ŵanandi ŵakukondwa chomene para Baibolo la Mang’anamuliro gha Charu Chiphya lang’anamurika mu chiyowoyero chawo. Mwachiyelezgero, dada munyake muchekuru wa ku Bulgaria, mu msumba wa Sofia, wakati: “Namunthu ine naŵerengapo Baibolo kwa vyaka vinandi, kweni Baibolo la Mang’anamuliro gha Charu Chiphya likupulikikwa makora chomene ndipo uthenga wake ukufika pa mtima.” Mudumbu munyake wa ku Albania wakati wapokera Baibolo la Mang’anamuliro gha Charu Chiphya la chiyowoyero chake, wakati: “Mazgu gha Chiuta ghakupulikikwa makora chomene mu chiyowoyero chithu! Nkhuwonga chomene kuti Yehova wakuyowoya nase mu chiyowoyero chithu!”
15 Mu vyaru vinandi Mabaibolo ngakudura chomene ndipo ghakusangika bweka yayi. Ntheura kusanga Baibolo lawaka ni mwaŵi ukuru chomene. Lipoti linyake lakufuma ku Rwanda likati: “Masambiro ghanandi gha Baibolo ghakakulanga yayi mwauzimu, chifukwa ŵakaŵavya Baibolo. Ŵakaŵavya ndalama zakuti ŵagulire Baibolo kufuma ku matchalitchi ghanyake. Kweniso Mabaibolo agho ŵabali ŵakagwiliskiranga ntchito ghakapulikikwanga makora chara. Ntheura chikaŵa chakusuzga kuti msambiri wa Baibolo wakure mwauzimu.” Kweni vinthu vikasintha chomene Baibolo la Mang’anamuliro gha Charu Chiphya likati lafuma mu chiyowoyero chinyake cha ku Rwanda. Mbumba yinyake iyo yili na ŵana ŵanayi, yikati: “Tikuwonga chomene Yehova na muzga wakugomezgeka na wavinjeru pakutipa Baibolo. Taŵanthu ise tili ŵakavu, chikaŵa chakusuzga kuti waliyose mu mbumba yithu waŵe na Baibolo. Kweni sono waliyose wali na Baibolo lake na lake. Tikuŵazga Baibolo zuŵa lililose kulongora kuti tikuwonga Yehova.”
16, 17. (a) Chifukwa wuli Yehova wakuwoneseska kuti Baibolo la Mang’anamuliro gha Charu Chiphya lisangike mu viyowoyero vinandi? (b) Kasi tikwenera kuchita vichi na vyawanangwa ivyo Yehova wakutipa?
16 Baibolo liphya la Chingelezi la Mang’anamuliro gha Charu Chiphya likung’anamurikaso mu viyowoyero vinyake. Satana wakuyezgayezga kutondeska ntchito yakung’anamura Baibolo ili, kweni Yehova wakukhumba kuti ŵanthu wose ŵapulike mazgu ghake munthowa yipusu na yakupulikikwa makora. (Ŵazgani Yesaya 30:21.) Nyengo yili pafupi apo “charu chapasi chizamuzura na kumanya Yehova nga umo maji ghakuzuzgira nyanja.”—Yes. 11:9.
17 Mphanyi tagwiliskira ntchito vyawanangwa vyose ivyo Yehova watipa, kusazgapo Baibolo la Mang’anamuliro gha Charu Chiphya ilo likuchindika zina lake. Tiyeni tizomerezge Yehova kuyowoya nase zuŵa lililose kwizira mu Mazgu ghake. Yehova wakutegherezga para tikumulomba. Para tikulomba na kuŵazga Baibolo, ubwezi withu na Yehova ulutilirenge kuŵa wakukhora.—Yoh. 17:3.
^ ndime 2 Wonani Vyakusazgirapo A1 mu Baibolo la Mang’anamuliro gha Charu Chiphya, ndiposo nkhani yakuti “Kodi Mungadziwe Bwanji Baibulo Lomasuliridwa Bwino?” mu Gongwe la Mulinda la Chichewa la Meyi 1, 2008.
^ ndime 7 Ŵanthu ŵanyake awo ŵakusanda Baibolo ŵakukolerana yayi na ng’anamuro ili, kweni ndimo mabuku ghanyake ghakulongosolera.
^ ndime 7 Wonani Vyakusazgirapo A4, “Zina la Chiuta mu Malemba Ghachihebere,” mu Baibolo la Mang’anamuliro gha Charu Chiphya.


text:
IVYO BAIBOLO LIKUYOWOYA PA NKHANI YA
Kutowa
Munthu wangaŵa wakukondwa panji wambura kukondwa malinga na umo wakuwonera nkhani ya kutowa.
Chifukwa Wuli Waliyose Wakukhumba Kuŵa Wakutowa?
Mwakawiro, wongo wa munthu ukutemwa vinthu vyakuwoneka makora. Baibolo likulongosora yayi umo vikwendera kuti titemwenge vinthu vyakutowa, kweni likulongosora waka icho tikutemwera vinthu vyakutowa. Likutiphalira kuti Chiuta wali kutilenga mu chikozgo chake. (Genizesi 1:27; Mupharazgi 3:11) Kweniso thupi lithu Chiuta wali kulipanga mwakuzizwiska chomene. Lekani munthu munyake uyo wakalembako Baibolo wakati: “Nkhumulumbani [a Chiuta] chifukwa mu nthowa yakofya nili kupangika mwakuzizwiska.”—Salimo 139:14.
Mazuŵa ghano, ŵanthu ŵanandi ŵakuyiwonera panyake chomene nkhani ya kutowa. Ŵanandi ŵakutimbanizgika na makampani gha vya mafashoni kweniso mawupu ghakuthandazga mauthenga (TV, Intaneti, wayilesi na vinyake). Buku linyake (Body Image) likuti kafukufuku ku vyaru vya ŵazungu ‘wakulongora kuti ŵanthu ŵakuwona kuti mbakutowa panji mbambura kutowa malinga na umo thupi lawo likuwonekera.’ Kweni maghanoghano agha ngakubudika, chifukwa ŵanthu ŵakuluwa fundo yakuzirwa chomene yakuti tikwenera kuŵa ŵakutowa mu mtima.—1 Samuyeli 16:7.
Ŵanthu ŵanyake ŵakutangwanika chomene kuti thupi lawo liwonekenge makora, apo ŵanyake ŵakutangwanika na kujitozga kuti ŵanthu ŵaŵadokerenge. Chomene ŵanakazi ndiwo ŵakutemwa kuchita nthena. Lipoti la wupu unyake (American Psychological Association) la mu 2007, likuti ‘kafukufuku wakulongora mu manyuzipepara, pa TV, Intaneti, na vinyake vyantheura, ŵakutemwa kulongora ŵanakazi ŵakutowa awo ŵangakopa ŵanalume.’ Kweni Baibolo likuti tikwenera kukana nkharo yanthena. Ndipo pali chifukwa icho likutikanizgira.—Ŵakolose 3:5, 6.
“Kujitozga kwinu kuleke kuŵa kwa kuwaro, . . . kweni kuŵe kwa munthu wakubisika wa mu mtima mu chakuvwara chambura kwanangika cha mzimu wakufwasa na wakuzika, uwo ngwakuzirwa chomene pamaso pa Chiuta.”—1 Petrosi 3:3, 4.
Chifukwa wuli ntchiwemi kuchita mwamahara pa nkhani iyi?
Pakuyowoya vya kawonekero ka thupi la munthu, ŵanyake ŵakuti: “Para thupi lako ndakutowa, ulilongore.” Lipoti la wupu uwo tawuzunura likati mu vyaru ivyo ŵanthu ŵakughanaghana nthena, ŵasungwana awo ŵali kukura na awo ŵandakure wuwo ‘ŵakukondwa para ŵanthu ŵakuŵadokera kweniso kuŵalumba na kuŵachindika chifukwa cha mawonekero ghawo.’ Kweni kuchita nthena nkhwakofya. Nakuti iyi ni nkhani yikuru chomene iyo yingamunjizga munthu mu masuzgo. Wangamba kusuzgika maghanoghano, wangajiwona kuti ngwambura kutowa, wangajinora vyakurya vinyake, wangaleka kujichindika, ndiposo wangaŵa wakwendera mphepo.
“Uskako suzgo ku mtima wako, ndipo sezgera kutali na thupi lako vinthu vyakupweteka, pakuti uwukirano na unyamata ni vyawaka.”—Mupharazgi 11:10.
Kasi ntchivichi chingalongora kuti tikuchita vinthu mwamahara?
Baibolo likulongora kuti ‘mahara’ na soni vikwendera lumoza. (1 Timote 2:9) Ŵanthu awo mbasoni ŵakuchita vinthu vyawakawaka yayi, ŵakufipa mtima chomene na mawonekero ghawo yayi, kweni ŵakujiwona mwakwenelera. Kweniso ŵakughanaghanira ŵanyawo. Ntheura ŵanyawo ŵakudokera nkharo yawo, ŵakuŵachindika, ndipo chakuzirwa chomene ntchakuti Chiuta wakuŵatemwa. (Mika 6:8) Nakuti ŵakusanga ŵabwezi ŵanadi. Ŵakusangaso ŵanthu ŵakwenelera ŵakutorana nawo, awo ŵakukopeka na kutowa pera yayi kweni ŵakukhumba nadi nthengwa.
Baibolo likutichiska kuti tiŵikenge mtima pa wunthu wamukati, “munthu wakubisika wa mu mtima.” (1 Petrosi 3:3, 4) Kutowa kwakuwaro kukumara, apo kutowa kwamukati kukukhalilira. Nakuti kutowa kwamukati kukusazgikira para munthu wakukura. Lemba la Zintharika 16:31 likuti: “Mbuha ni mphumphu ya utozi para zasangika munthowa ya urunji.” Ntheura waliyose uyo wakulondezga fundo za mu Baibolo, kwali ni mwana panji muchekuru, waŵenge wakutowa muyirayira, wachindikikenge, kweniso waŵenge wakukhorwa.
“Kuwoneka makora nkhwawaka ndipo kutowa kukumara, kweni mwanakazi uyo wakopa Yehova walumbikenge.”—Zintharika 31:30.
Manyani Vinandi
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.


text:
Mutemwenge Mzengezgani Winu Nga Umo Mukujitemwera
“Utemwenge mzengezgani wako nga umo ukujitemwera wamwene.”—MAT. 22:39.
SUMU: 73, 36
1, 2. Chifukwa wuli Baibolo likuti titemwenge ŵanyithu?
MUKHALIRO ukuru wa Yehova ntchitemwa. (1 Yoh. 4:16) Pambere wandize pa charu chapasi, Yesu wakakhala kuchanya na awiske vyaka mabiliyoni ghanandi ndipo wakawona umo adada ŵake ŵakulongolera chitemwa. (Kol. 1:15) Yesu nayo wali na chitemwa nga mbawiske. Ivi vikutilongora kuti muwuso wa Yehova na Yesu ngwachitemwa.
2 Apo munthu munyake wakakhumbanga kumanya ilo ni dango likuru chomene, Yesu wakamuzgora kuti: “‘Utemwenge Yehova Chiuta wako na mtima wako wose na umoyo wako wose na maghanoghano ghako ghose.’ Ili ndilo ni dango likuru chomene na lakwamba. Lachiŵiri, lakuyanako nalo ni ili: ‘Utemwenge mzengezgani wako nga umo ukujitemwera wamwene.’”—Mat. 22:37-39.
3. Kasi “mzengezgani” withu ni njani?
3 Nyengo zose tikwenera kutemwa ŵanyithu. Yesu wakati tikwenera kutemwa Yehova na mzengezgani withu. Kasi “mzengezgani” withu ni njani? Usange tili mu nthengwa, mzengezgani withu wakwamba ni mfumu panji muwoli withu. Ŵabali na ŵadumbu mu mpingo nawo mbazengezgani ŵithu. Ŵazengezgani ŵithu ŵanyake ni ŵanthu awo tikuŵapharazgira makani ghawemi. Mu nkhani iyi tisambirenge umo tingalongolera kuti tikutemwa ŵazengezgani ŵithu.
MUTEMWENGE MUNYINU WA MUNTHENGWA
4. Kasi nthengwa yingenda wuli makora mazuŵa ghano?
4 Yehova wakalenga Adamu na Eva na kuŵakwatiska. Iyi ndiyo yikaŵa nthengwa yakwamba. Yehova wakakhumbanga kuti Adamu na Eva ŵakondwenge na nthengwa yawo, kweniso kuti ŵababe ŵana na kuzuzga charu chapasi. (Gen. 1:27, 28) Kweni ŵati ŵatondeka kupulikira dango la Yehova, nthengwa yawo yikaleka kwenda makora. Tose tili kuhara kwananga na nyifwa chifukwa ŵapapi ŵithu ŵakwamba ŵakaleka kupulikira. (Rom. 5:12) Nangauli tili ŵakwananga, kweni Baibolo likuti ŵakutorana ŵangaŵa ŵakukondwa. Yehova, uyo wakambiska nthengwa, wapeleka Baibolo ilo lili na ulongozgi uwemi chomene ku ŵafumu na ŵawoli.—Ŵazgani 2 Timote 3:16, 17.
5. Chifukwa wuli ŵakutorana ŵakwenera kutemwana?
5 Baibolo likuti ŵakutorana ŵakukondwa chomene para ŵakutemwana. Fundo iyi njaunenesko nadi. Paulosi wakalongosora umo chitemwa chanadi chikuŵira, wakati: “Chitemwa chikuzikira ndipo ntchalusungu. Chitemwa chilije sanji. Chikujilumba yayi, chikujitukumura yayi, chikuchita mwambura kwenelera yayi, chikupenja vyake pera yayi, ndipo chikukwiya luŵiro yayi. Chitemwa chikusunga vyakusingo yayi. Chikusekelera na kwananga yayi, kweni chikusekelera na unenesko. Chikubenekelera vinthu vyose, chikupulikana vinthu vyose, chikugomezga vinthu vyose, chikuzizipizga vinthu vyose. Chitemwa chikumara yayi.” (1 Kor. 13:4-8) Nthengwa yithu yingenda makora usange tingalondezga mazgu gha Chiuta agha.
6, 7. (a) Kasi Baibolo likuti wuli pa nkhani ya umutu? (b) Kasi mfumu wakwenera kuchita wuli na muwoli wake?
6 Yehova ndiyo wakasankha uyo wakwenera kuŵa mutu mu nthengwa. Paulosi wakalongosora kuti: “Nkhukhumba kuti mumanye kuti mutu wa mwanalume waliyose ni Khristu, mutu wa mwanakazi ni mwanalume, ndipo mutu wa Khristu ni Chiuta.” (1 Kor. 11:3) Yehova wakukhumba kuti mfumu watemwenge muwoli wake ndipo wangaŵanga wankhaza yayi. Yehova wakulongora umutu wake mwalusungu kweniso mwachitemwa. Lekani Yesu wakutemwa na kuchindika chomene Chiuta. Yesu wakati: “Nkhutemwa Adada.” (Yoh. 14:31) Yehova wamuchitirenge nkhaza, mphanyi Yesu wakayowoya yayi mazgu agha.
7 Baibolo likuti mfumu wachindikenge muwoli wake. (1 Pet. 3:7) Kasi mfumu wangachindika wuli muwoli wake? Wakwenera kughanaghanira na kuchindika maghanoghano gha muwoli wake. Baibolo likuti: “Ŵafumu, lutilirani kutemwa ŵawoli ŵinu, umo Khristu nayo wakatemwera mpingo na kujipeleka yekha chifukwa cha iwo.” (Efe. 5:25) Yesu wakapeleka umoyo wake chifukwa cha ŵalondezgi ŵake. Para mfumu wakutemwa muwoli wake, chiŵenge chipusu kuti muwoli nayo wamutemwenge na kumuchindika.—Ŵazgani Tito 2:3-5.
MUTEMWENGE ŴABALI NA ŴADUMBU
8. Kasi tikwenera kuchita nawo wuli ŵabali ŵithu ŵauzimu?
8 Mazuŵa ghano, pali ŵabali na ŵadumbu mamiliyoni ghanandi awo ŵakusopa Yehova. Kasi tikwenera kuchita nawo wuli ŵabali ŵithu ŵauzimu aŵa? Baibolo likuti: “Tiyeni tichite icho ntchiwemi kwa wose, kweni chomene kwa awo mbamoza na ise mu chipulikano.” (Gal. 6:10; ŵazgani Ŵaroma 12:10.) Mpositole Petrosi wakalemba kuti: “Sono pakuti mwajitozga mwa kupulikira unenesko, lekani mukutemwa ŵabali kwambura upusikizgi, ntheura mutemwanenge chomene kufumira mu mtima. Kuluska vyose mutemwanenge chomene.”—1 Pet. 1:22; 4:8.
9, 10. Kasi ntchivichi icho chikutovwira kuti tiŵe ŵakukolerana?
9 Ubali withu wa pa charu chose ngwapadera chomene. Chifukwa wuli tikuyowoya nthena? Chifukwa tikutemwana zanadi. Kweniso chifukwa chakuti tikutemwa Yehova na kupulikira malango ghake, iyo wakutipa mzimu wake utuŵa uwo ukutovwira kuti tilutilire kutemwana zanadi pa charu chose.—Ŵazgani 1 Yohane 4:20, 21.
10 Paulosi wakachiska Ŵakhristu kuti ŵatemwanenge. Iyo wakati: “Vwarani mtima wa chiwuravi, lusungu, kujiyuyura, kuzika, na kuzikira. Lutilirani kuzizipizgirana na kugowokerana na mtima wose usange munthu wali na chifukwa chakudandawulira na munyake. Nga umo Yehova wakamugowokelerani na mtima wose, ndimo namweso muchitirenge. Kweni padera pa vinthu vyose ivi, vwarani chitemwa, pakuti chitemwa chikukakilira ŵanthu pamoza.” (Kol. 3:12-14) Tikuwonga chomene kuti chitemwa chikutovwira kuti tiŵe ŵakukolerana pa charu chose.
11. Kasi Ŵakaboni ŵa Yehova ŵakumanyikwa wuli?
11 Ŵanthu ŵakumanya kuti Ŵakaboni ŵa Yehova ndiwo ŵakusopa nadi Chiuta chifukwa ŵakutemwa na kukolerana zanadi. Yesu wakati: “Usange mukutemwana, wose ŵamanyenge kuti ndimwe ŵasambiri ŵane.” (Yoh. 13:34, 35) Mpositole Yohane wakalemba kuti: “Ŵana ŵa Chiuta na ŵana ŵa Dyabulosi ŵakumanyikwa na fundo iyi: Waliyose uyo wakuleka kuchita urunji na uyo wakuleka kutemwa mubali wake ngwakufuma kwa Chiuta yayi. Pakuti uwu mbuthenga uwo mukapulika pakwamba, wakuti titemwanenge.” (1 Yoh. 3:10, 11) Ŵakaboni ŵa Yehova ŵakumanyikwa kuti Mbakhristu ŵaunenesko chifukwa ŵakutemwana na kukolerana, kweniso mbanthu awo Yehova waŵatuma kuti ŵapharazge makani ghawemi gha Ufumu pa charu chose.—Mat. 24:14.
KUWUNJIKA “MZINDA UKURU”
12, 13. Kasi “mzinda ukuru” ukuchita vichi mazuŵa ghano? Kasi Yehova wawuchitirenge vichi sonosono apa?
12 Ŵateŵeti ŵanandi ŵa Yehova ŵali mu gulu la “mzinda ukuru,” uwo ukufuma mu mitundu yose na mafuko na ŵanthu na malulimi. Mzinda uwu ukwimilira “panthazi pa chitengo [cha Chiuta] na panthazi pa Mwana wa mberere,” uyo ni Yesu Khristu. Kasi iwo mbanjani? Baibolo likuti: “Aŵa ndiwo ŵafuma mu suzgo yikuru, ndipo ŵachapa minjilira yawo na kuyituŵiska mu ndopa za Mwana wa mberere,” chifukwa ŵali na chipulikano mu sembe yakuwombora ya Yesu. Gulu ili likutemwa Yehova na Mwana wake ndipo likumuteŵetera Chiuta “muhanya na usiku.”—Chivu. 7:9, 14, 15.
13 Sonosono apa, Yehova waparanyenge charu chiheni ichi pa “suzgo yikuru.” (Mat. 24:21; ŵazgani Yeremiya 25:32, 33.) Yehova wakuŵatemwa ŵateŵeti ŵake ndipo wazamuŵavikilira pa suzgo yikuru na kuŵanjizga mu charu chiphya. Yehova wakuŵalayizga kuti: “Wazamufyura masozi ghose ku maso ghawo, ndipo nyifwa yizamuŵakoso yayi. Kuzamuŵavya kutengera panji kulira, kutampha nesi vyakuŵinya.”—Chivu. 21:4.
14. Kasi pasono mzinda ukuru ngukuru wuli?
14 Mu 1914, apo mazuŵa ghaumaliro ghakambanga, pakaŵa Ŵakhristu ŵakuphakazgika ŵachoko waka. Ŵakhristu ŵakuphakazgika aŵa, ŵakalimbikira kupharazga makani ghawemi. Nangauli ŵakasuzgikanga, kweni ŵakalimbikira kupharazga chifukwa cha kutemwa ŵazengezgani ŵawo kweniso Chiuta wakaŵawovwira na nkhongono ya mzimu utuŵa. Kasi ntchivichi icho chachitika? Ŵanthu ŵanandi awo wakupanga mzinda ukuru ŵakwiza mu gulu la Yehova, ndipo ŵakulindilira kuzakakhala pa charu chapasi kwamuyirayira. Mazuŵa ghano pali Ŵakaboni ŵa Yehova ŵakujumpha 8,000,000, ndiposo pali mipingo yakujumpha 115,400 pa charu chose. Gulu la Yehova likulutilira kukura. Mwachiyelezgero, ŵanthu ŵakujumpha 275,500 ŵakabatizika mu 2014. Ichi chikulongora kuti ŵanthu pafupifupi 5,300 ŵakabatizikanga sabata yiliyose.
15. Chifukwa wuli ŵanthu ŵanandi mazuŵa ghano ŵakupulika makani ghawemi?
15 Ŵanthu ŵanandi ŵakupulika makani ghawemi gha Ufumu. Mazuŵa ghano, mabuku ghithu ghakusangika mu viyowoyero vyakujumpha 700. Magazini gha Gongwe la Mulinda ghakugaŵirika ku ŵanthu ŵanandi kuluska magazini ghanyake agho charu chikupanga. Makope ghakujumpha 52,000,000 ghakusindikizgika mwezi uliwose mu viyowoyero 247. Kweniso makope ghakujumpha 200,000,000 gha buku la Baibolo Likusambizgachi? ghasindikizgika mu viyowoyero vyakujumpha 250.
16. Chifukwa wuli ŵanthu ŵanandi ŵakwiza ku gulu la Yehova?
16 Ŵanthu ŵanandi ŵakwiza mu gulu la Yehova chifukwa ŵakuwona kuti tili na chipulikano mwa Chiuta ndiposo tikugomezga Mazgu ghake, Baibolo. (1 Tes. 2:13) Nangauli Satana wakutitinkha na kutisuska, kweni Yehova wakulutilira kutitumbika.—2 Kor. 4:4.
TEMWANI ŴANTHU WOSE
17, 18. Kasi Yehova wakukhumba kuti tiŵawonenge wuli ŵanthu awo ŵakukana kumusopa?
17 Ŵanthu ŵakupokelera uthenga withu mu nthowa zakupambapambana. Ŵanyake ŵakutegherezga uthenga withu, kweni ŵanyake ŵakuwutinkha. Kasi Yehova wakukhumba kuti tiŵawonenge wuli ŵanthu awo ŵakukana kumusopa? Usange ŵanthu ŵakukana uthenga withu, ise tilutilire kulondezga ulongozgi wa mu Baibolo, wakuti: “Ivyo mukuyowoya viŵenge vyakukondweska nyengo zose, vyakulungika na mchere, mwakuti mumanye umo mukwenera kuzgolera waliyose.” (Kol. 4:6) Para ŵanthu ŵakutisuska chifukwa cha ivyo tikugomezga, tikuyowoya nawo “mwakuzika ndiposo na ntchindi zikuru” chifukwa tikutemwa ŵazengezgani ŵithu.—1 Pet. 3:15.
18 Para ŵanthu awo tikuŵapharazgira ŵatikwiyira na kukana uthenga withu, ise tikulutilira kuŵalongora chitemwa nga umo Yesu wakachitiranga. Apo Yesu “wakatukikanga, wakawezgera kutuka yayi. Apo wakayuzgikanga, wakafingiranga yayi,” kweni wakalekera Yehova kuti ndiyo weruzge. (1 Pet. 2:23) Ntheura nyengo zose tikwenera kujiyuyura na kulondezga ulongozgi wakuti: “Lekani kuwezgera uheni pa uheni, nesi kutuka pa kutuka. Kweni mutumbikenge ŵanthu” wose.—1 Pet. 3:8, 9.
19. Kasi Yesu wakati tichitenge nawo wuli ŵalwani ŵithu?
19 Ndise ŵakujiyuyura, lekani tikupulikira fundo ya Yesu yakuti: “Mukapulika kuti kukayowoyeka kuti: ‘Utemwenge mzengezgani wako na kutinkha mulwani wako.’ Kweni ine nkhumuphalirani kuti: Lutilirani kutemwa ŵalwani ŵinu na kulombera awo ŵakumutambuzgani, mwakuti mulongore kuti ndimwe ŵana ŵa Awiskemwe ŵakuchanya, pakuti iwo ŵakufumiskira dazi lawo pa ŵanthu ŵaheni na ŵawemi. Ndipo ŵakulokweska vula pa ŵanthu ŵarunji na ŵambura urunji.” (Mat. 5:43-45) Pakuti ndise ŵateŵeti ŵa Yehova, tikwenera kutemwa ‘ŵalwani ŵithu,’ nanga nipara ŵatichitira vinthu vyambura kwenelera.
20. Chifukwa wuli mu charu chiphya waliyose wazamutemwanga Yehova ndiposo mzengezgani wake? (Wonani chithuzi chakwamba.)
20 Nyengo zose tilongore kuti tikutemwa Yehova na ŵazengezgani ŵithu. Awo ŵakukana na kususka uthenga withu nawo tikwenera kuŵawovwira para ŵakukhumbikwira wovwiri. Paulosi wakati: “Muleke kuŵa na ngongoli ya kanthu nanga nkhamoza kwa waliyose, kweni mutemwanenge, chifukwa uyo wakutemwa munyake wafiska dango. Pakuti malango ghakuti: ‘Ungaleŵanga chara, ungakomanga munthu chara, ungibanga chara, ungadokeranga chara,’ na dango linyake lililose ilo liliko, ghose ghakakika mu mazgu agha ghakuti: ‘Utemwenge mzengezgani wako nga umo ukujitemwera wamwene.’ Uyo wakutemwa mzengezgani wake wakumuchitira viheni yayi. Ntheura chitemwa chikufiska dango.” (Rom. 13:8-10) Tikukhala mu charu icho chikulongozgeka na Satana, ndipo ŵanthu ŵake mbambura kukolerana kweniso mbankhaza. Kweni ise Ŵakaboni ŵa Yehova tikutemwa ŵazengezgani ŵithu. (1 Yoh. 5:19) Para Yehova wazakaparanya Satana na viŵanda vyake kweniso ŵanthu ŵaheni, ŵanthu wose ŵazamutemwananga zanadi. Iyi yizamuŵa nyengo yakukondweska chomene chifukwa ŵanthu wose pa charu chapasi ŵazamutemwanga Yehova na ŵazengezgani ŵawo.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
14 Ŵalara ŵanyake ŵa Israyeli ŵakiza na kukhala panthazi pane.+
2 Ndipo mazgu gha Yehova ghakiza kwa ine, ghakati:
3 “Mwana wa munthu, ŵanalume aŵa ŵasimikizga mtima kulondezga vikozgo vyawo vyakuseluska, ndipo ŵaŵika chinthu chakukhuŵazga icho chikunangiska ŵanthu. Kasi niŵazomerezge kuti ŵanifumbe?+
4 Sono yowoya nawo na kuŵaphalira kuti, ‘Ichi ndicho Fumu Yikuru Yehova yayowoya: “Usange Muisrayeli wasimikizga mtima kulondezga vikozgo vyake vyakuseluska na kuŵika chinthu chakukhuŵazga icho chikunangiska ŵanthu, ndipo para wiza kuzakafumba kwa ntchimi, ine Yehova nimuzgorenge kuyana na unandi wa vikozgo vyake vyakuseluska.
5 Pakuti nichitiskenge mitima ya nyumba ya Israyeli kuŵa na wofi, chifukwa wose ŵawukako kwa ine na kulondezga vikozgo vyawo vyakuseluska.”’+
6 “Ntheura phalira nyumba ya Israyeli kuti, ‘Ichi ndicho Fumu Yikuru Yehova yayowoya: “Welerani, weraniko ku vikozgo vinu vyakuseluska ndipo muwezgeko visko vinu ku maukazuzi ghose agho mukuchita.+
7 Pakuti usange Muisrayeli waliyose panji mulendo uyo wakukhala mu Israyeli wakujipaturako kwa ine, ndipo wasimikizga mtima kulondezga vikozgo vyake vyakuseluska na kuŵika chinthu chakukhuŵazga icho chikunangiska ŵanthu, ndipo wiza kuzakafumba kwa ntchimi yane,+ ine Yehova nimuzgorenge nekha.
8 Chisko chane chimikanenge nayo munthu wantheura na kumuzgora chimanyikwiro chakuchenjezga ndiposo ntharika, ndipo nimudumurengeko ku ŵanthu ŵane.+ Mumanyenge kuti ine ndine Yehova.”’
9 “‘Kweni usange ntchimi yapusikika ndipo yazgora, ine Yehova ndine napusika ntchimi iyo.+ Ntheura nizamunyoloskera woko lane pa iyo na kuyiparanya pakati pa ŵanthu ŵane Ŵaisrayeli.
10 Iwo ŵazamulangika chifukwa cha kwananga kwawo. Kwananga kwa wakufumba kuzamuyana waka na kwananga kwa ntchimi,
11 mwakuti ŵa nyumba ya Israyeli ŵaleke kupatukako kwa ine na kuleka kujifipiska na zakwananga zawo zose. Iwo ŵaŵenge ŵanthu ŵane, ndipo ine niŵenge Chiuta wawo,’+ ndimo yayowoyera Fumu Yikuru Yehova.”
12 Mazgu gha Yehova ghakizaso kwa ine, ghakati:
13 “Mwana wa munthu, usange charu chaninangira pakuchita vinthu mwambura kugomezgeka, ninyoloskerenge woko lane pa icho na kuparanya tumakuni twa vingwa,+ ndipo nitumenge njara pa icho+ na kudumura munthu na chiŵeto mukati mwake.”+
14 “‘Nanga ŵanalume ŵatatu aŵa, Nowa,+ Daniyeli,+ na Yobu+ ŵaŵenge mu charu ichi, ŵatenge ŵajiponoskenge waka ŵekha chifukwa cha urunji wawo,’+ ndimo yayowoyera Fumu Yikuru Yehova.”
15 “‘Panji nanga ningatuma vikoko vyakofya kuti vijumphe mu charu na kumara ŵanthu na kuchizgora mayiyi mwakuti paŵavye munthu waliyose wakujumphamo chifukwa cha vikoko ivi,+
16 umo ine niliri wamoyo, nanga ŵanalume ŵatatu aŵa ŵaŵenge mwenemumu, mphanyi ŵathaska chara ŵana ŵawo ŵanalume panji ŵanakazi. Mphanyi ŵajiponoska waka ŵekha, ndipo charu mphanyi chaŵa mayiyi.’ Ndimo yayowoyera Fumu Yikuru Yehova.”
17 “‘Panji usange ningiza na lupanga pa charu+ na kuyowoya kuti: “Lekani lupanga lusorote mu charu,” na kudumuramo munthu na chinyama,+
18 umo ine niliri wamoyo, nanga ŵanalume ŵatatu aŵa ŵaŵenge mwenemumu, mphanyi ŵathaska chara ŵana ŵawo ŵanalume panji ŵanakazi. Mphanyi ŵajiponoska waka ŵekha.’ Ndimo yayowoyera Fumu Yikuru Yehova.”
19 “‘Panji usange ningatuma nthenda yakofya pa charu icho+ na kupungulira ukali wane pa icho na kuthiska ndopa, kudumuramo munthu na chinyama,
20 umo ine niliri wamoyo, nanga Nowa,+ Daniyeli,+ na Yobu+ ŵaŵenge mwenemumu, mphanyi ŵathaska chara ŵana ŵawo ŵanalume panji ŵanakazi. Mphanyi ŵajiponoska waka ŵekha chifukwa cha urunji wawo.’+ Ndimo yayowoyera Fumu Yikuru Yehova.”
21 “Pakuti ichi ndicho Fumu Yikuru Yehova yayowoya: ‘Ndimo vizamuŵira para natuma vilango vyane vinayi,+ ivyo ni lupanga, njara, vikoko vyakofya, na nthenda yakofya.+ Nizamuvituma mu Yerusalemu kuti nidumuremo munthu na chinyama.+
22 Ndipouli, ŵanji awo ŵazamulekeka mwenemumo na kupona, ŵazamufumiskikamo,+ ŵana ŵanalume na ŵanakazi wuwo. Ŵakwiza kwa iwe, ndipo para wawona nthowa zawo na vyakuchita vyawo, uzamusanguluskika ku soka ilo nkhiza nalo pa Yerusalemu, na chilichose icho nkhachita mwenemumo.’”
23 “‘Ŵazamukusanguluska para ukuwona nthowa zawo na vyakuchita vyawo, ndipo uzamumanya kuti ivyo nkhachitira+ msumba uwu kuti nkhavichita kwambura chifukwa chara,’ ndimo yayowoyera Fumu Yikuru Yehova.”
Tumizgani
Tumizgani
Ezekiyeli 14
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=26&Chapter=14&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D26%26Chapter%3D14%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ŴAŴAZGI ŴITHU ŴAKUFUMBA . . .
Kasi Khisimasi Yili na Suzgo Wuli?
Kwamba kale, ŵanthu ŵakugomezga kuti Khisimasi ni zuŵa lakukondwelera kubabika kwa Yesu. Kweni vinandi ivyo vikuchitika pa zuŵa ili vikukolerana yayi na kubabika kwa Yesu.
Mwachiyelezgero, vikumanyikwa makora yayi uko mudara wakuchemeka Santa Claus wali kufuma. Mudara uyu wakuŵa na mwembe utuŵa, wakuvwara suti ya viswesi na vituŵa. Vikupulikikwa kuti mu 1931, kampani yinyake yakupanga moŵa ku North America ndiyo yikamba kuŵika mudara uyu pakuchemelera moŵa wawo. Mu 1950, ŵanthu ŵanyake ku Brazil ŵakayezga kumuleka Santa Claus na kwamba kuŵika gogo wawo wakuchemeka Grandpa India. Kasi chikachitika ntchivichi? Pulofesa Carlos E. Fantinati wakayowoya kuti Santa Claus ndiyo wakatchuka chomene kuluska Grandpa India kweniso kuluska chithuzithuzi cha mwana Yesu. Ndipo mudara uyu ndiyo wakamba kwimira chikondwelero cha pa 25 Disembala. Kweni kasi suzgo ni Santa Claus pera pa nkhani ya Khisimasi? Kuti tizgore fumbo ili, tiyeni tiwelere mu nyengo iyo Chikhristu chikambiranga.
Buku linyake likuti: “Mu vyaka 200 kufuma apo Chikhristu chikambira, Ŵakhristu ŵakakanirangathu kukondwelera mazuŵa ghakubabikira, na la Yesu wuwo.” (Encyclopedia Britannica) Chifukwa wuli ŵakakananga? Ŵakhristu ŵakawonanga kuti ŵanthu ŵakusopa ŵangoza ndiwo ŵakakondweleranga mazuŵa ghakubabikira. Nakuti Baibolo likuyowoyapo yayi zuŵa ilo Yesu wakababikira.
Kweni pakati pajumpha nyengo, Tchalitchi la Katolika likambiska Khisimasi nangauli likamanyanga kuti Ŵakhristu ŵakwambilira ŵakakondweleranga yayi mazuŵa ghakubabikira. Tchalitchi ili likachita nthena chifukwa likakhumbanga kukanizgirako vikondwelero ivyo ŵanthu ŵambura kusopa Chiuta ŵakachitanga. Buku linyake ilo wakalemba Penne L. Restad likuti, chaka chilichose kufuma pa Disembala 17 m’paka Janyuwale 1, “Ŵaroma ŵanandi ŵakachitanga maphwando, maseŵero, kuzaya, kuguba, na kuchita vinthu vinandi kuti ŵachindike ŵachiuta ŵawo.” (Christmas in America) Pa Disembala 25, Ŵaroma ŵakakondweleranga kubabika kwa chiuta zuŵa uyo ŵeneko ŵakatenge ngwankhongono chomene. Kweni tchalitchi la Katolika likati lambiska Khisimasi pa zuŵa ili, Ŵaroma ŵanandi ŵakanyengeka na kwamba kukondwelera kubabika kwa Yesu m’malo mwa kubabika kwa chiuta zuŵa. Buku linyake ilo wakalemba Gerry Bowler likuti Ŵaroma ‘ŵakalutilira kuchita vikondwelero vyawo. Fundo njakuti ŵakasintha waka zina la chikondwelero, kweni vyakuchita vikaŵa vyenevira vyakale.’
Suzgo likuru la Khisimasi ni umo yili kwambira. Buku ilo Stephen Nissenbaum wakalemba likuti Khisimasi “ntchikondwelero cha ŵanthu ŵakusopa ŵangoza icho ŵali kuchivwalika waka zina Lachikhristu.” Ntheura, Khisimasi yikuyuyura Chiuta na Mwana wake Yesu Khristu. Kasi iyi ni nkhani yichoko nthena? Baibolo likuti: “Urunji ukukolerana wuli na kwananga? Panji ungweru ukukolerana wuli na chisi?” (2 Ŵakorinte 6:14) Nga ni khuni lakubendera, Khisimasi nayo njakubendera ‘yinganyoloskeka chara.’—Mupharazgi 1:15.
Manyani Vinandi
Kasi Baibolo Likuti Wuli pa Nkhani ya Khrisimasi?
Pali vinthu 6 ivyo vingamovwirani kumanya umo Khrisimasi yikambira.
Chifukwa Wuli Ŵakaboni ŵa Yehova Ŵakuchitako yayi Khisimasi?
Ŵanandi ŵakuchitako Khisimasi nangauli ŵakumanya kuti yikamba na visopa vyautesi. Chifukwa wuli Ŵakaboni ŵa Yehova ŵakuchitako yayi?


text:
FUMBO 3
Kasi Ningachita Wuli Kuti Niyowoyenge Makora na Ŵapapi Ŵane?
KASI IMWE MUNGACHITA WULI?
Wonani ivyo wakachita Geoff: Pa Chitatu namise, Geoff, uyo wali na vyaka 17, wamalizga waka ntchito zake zapanyumba, ndipo wakukhumba kuwonelera TV. Wajura TV na kukhala pa mpando.
Nyengo yeneyiyo, Adada ŵake ŵakwiza ndipo ŵakuwoneka kuti mbakukondwa yayi.
Adada ŵake ŵakuti: “Geoffrey! Chifukwa wuli ukuwonelera waka TV, m’malo mwakovwira munung’una wako homuweki? Nyengo zose ukupulika yayi ivyo nkhukuphalira!”
Geoff wakuyowoya mwapasipasi kuti: “Mwayambapo sono.”
Adada ŵake ŵakusendelera pafupi na kumufumba kuti: “Wati vichi?”
Geoff wakuti: “Palije icho nayowoya Adada,” uku wakugadabura maso.
Sono adada ŵake ŵakwiyirathu. Ŵakumuphalira kuti: “Ukuyowoya nthena na ine?”
Kasi imwe muŵenge Geoff, mwate muchitenge wuli?
YIMANI NA KUGHANAGHANA!
Para mukuyowoyeskana na ŵapapi ŵinu vikuyana waka na kwendeska galimoto. Usange dilayivala wasanga vinthu vinyake vyajala msewu, wakusanga nthowa yinyake yakuti wakafike uko wakuluta.
CHIYELEZGERO:
Msungwana munyake zina lake Leah wakati: “Ntchakusuzga kuyowoya na adada. Nyengo zinyake para nkhuyowoya nawo ŵakuŵikako mahara yayi, ndipo ŵakutemwa kufumba kuti, ‘Ka wate wuli?’”
PALI NTHOWA ZITATU IZO LEAH WANGASANKHA.
Kuyowoya mwakuchemerezga.
Leah wachemerezgenge pakuyowoya watenge: “Adada, pulikizgani! Nkhani iyi njakuzirwa chomene!”
Kuleka waka kuyowoya na adada ŵake.
Leah waleke waka kuphalira adada ŵake suzgo lake.
Walindilirenge nyengo yiwemi yakuyowoyera na adada ŵake.
Leah wakwenera kuyowoya na awiske maso na maso panji kuŵalembera waka pa pepara suzgo lake.
Kasi imwe mukuwona kuti Leah wasankhe nthowa nji pakuyowoya na adada ŵake?
MANYANI KUTI: Vingachitika kuti adada ŵa Leah ŵakughanaghana vinthu vinyake, ntheura ŵakutondeka kuŵika mahara ku ivyo wakuyowoya. Usange Leah wangasankha Nthowa 1, iyo njakuyowoya mwakuchemerezga, palije icho adada ŵake ŵangatorapo. Adada ŵake ŵangamupulikizga chifukwa chakuti wakuyowoya mwakuchemerezga yayi, nakuti wangalongora waka kuti wakuŵachindika yayi. (Ŵaefeso 6:2) Nthowa iyi njambura kovwira.
Nangauli Nthowa 2 yingaŵa yipusu, kweni njambura kovwira. Chifukwa Leah kuti wawovwilike, wakukhumbikwira kuyowoya na adada ŵake. Nakuti adada ŵake ŵangamovwira pekha para ŵamanya suzgo lake. Ntheura kukhala waka chete kulije phindu.
Usange Leah wangasankha Nthowa 3, iyo njakulindizga nyengo yiwemi yakuyowoyera na adada ŵake vingamovwira. Para Leah wangayowoya nawo pa nyengo yiwemi panji kuŵalembera pa pepara, waŵenge wakukondwa chifukwa adada ŵake ŵamanyenge suzgo lake.
Kulemba pa pepara vingawovwira kuti walongosore makora suzgo lake. Para adada ŵa Leah ŵaŵerenga mazgu agho mwana wawo walemba, ŵamanyenge ivyo wakukhumba kuŵaphalira kweniso ŵapulikiskenge makora. Ntheura nthowa 3 yiwovwirenge Leah na adada ŵake. Nthowa 3 iyi yikukolerana na fundo ya mu Baibolo yakuti, “tilondezge vinthu vyakovwira kuti paŵe mtende.”—Ŵaroma 14:19.
Kasi ni nthowa wuli zinyake izo Leah wangasankha?
Ghanaghanirani nthowa zinyake izo Leah wangalondezga, ndipo lembani yimoza pasi apa. Pamasinda lembani ivyo vingachitika usange wangalondezga nthowa iyo.
LEKANI KUPELEKA NG’ANAMURO LAKUBUDIKA
Mukwenera kumanya kuti nyengo zinyake ivyo imwe mungayowoya, ŵapapi ŵinu ŵangavipulika mu nthowa yinyake.
CHIYELEZGERO:
Nyengo zinyake ŵapapi ŵinu ŵangamufumbani kuti: “Chifukwa wuli mundakondwe?” Imwe pakuzgora mungati: “Nindakhumbe kuyowoya na munthu.”
Apa ŵapapi ŵinu ŵangapulika nga mukuti: “Nkhumugomezgani yayi. Suzgo lane namuphalira ŵanyane awo nkhuŵagomezga.”
Tiyelezgere kuti muli na suzgo ndipo ŵapapi ŵinu ŵakukhumba kumovwirani, kweni imwe mukuŵaphalira kuti: “Kutangwanika na ine yayi, nimaranenge navyo nekha.”
Kasi ŵapapi ŵinu ŵangapulika nga mukuti vichi?
Kasi zgoro linu liwemi lingaŵa lakuti wuli?


text:
Kasi Mukupulikiska “Ng’anamuro la Malemba”?
“Wakajura maghanoghano ghawo kuti ŵapulikiske ng’anamuro la Malemba.”—LUKA 24:45.
1, 2. Kasi Yesu wakaŵakhozga wuli ŵasambiri ŵake pa zuŵa ilo wakawuskikira?
PA ZUŴA ilo Yesu wakawuskikira, ŵasambiri ŵake ŵaŵiri ŵakalutanga ku Emausi, muzi uwo ukaŵa pa mtunda wa makilomita ghakujumpha 11 kufuma ku Yerusalemu. Ŵakamanyanga yayi kuti Yesu wawuka, ntheura ŵakaŵa na chitima chifukwa cha nyifwa yake. Mwamabuchi, Yesu wakawoneka kwa iwo na kulongozgana nawo. Yesu wakaŵapembuzga ŵasambiri ŵake. Kasi wakaŵapembuzga wuli? ‘Kwambira na ivyo Mozesi na Zintchimi zose zikalemba, wakaŵalongosolera vinthu vyakukhwaskana na iyo mu Malemba ghose.’ (Luka 24:13-15, 27) Ŵakati ŵapulika ivi, ŵakachontheka mtima chomene chifukwa ‘wakaŵalongosolera Malemba makoraghene.’—Luka 24:32.
2 Mise yeneyira, ŵasambiri ŵaŵiri aŵa ŵakawelera ku Yerusalemu. Ŵakati ŵafika, ŵakalongosolera ŵapositole ivyo vikachitika. Ŵachali kulongosora, Yesu wakawoneka. Ndipouli, ŵapositole ŵake ŵakawopa. Ŵakakayika usange wakaŵa nadi Yesu. Kasi Yesu wakaŵakhozga wuli? Baibolo likutiphalira kuti: “Wakajura maghanoghano ghawo kuti ŵapulikiske ng’anamuro la Malemba.”—Luka 24:45.
3. Kasi tingakumana na suzgo wuli? Kasi tingachita wuli kuti tiwuwonenge mwakwenelera uteŵeti withu?
3 Nga mbasambiri ŵa Yesu ŵara, nyengo zinyake nase tingaŵa na chitima. Nangauli tikutangwanika chomene na mulimo wa kupharazga, kweni tingagongowa usange ŵanthu ŵakuchitapo kanthu yayi. (1 Kor. 15:58) Panji vingaŵa kuti awo tikusambira nawo Baibolo ŵakukura yayi mwauzimu. Ŵanji ŵangamusida Yehova. Kasi tingachita wuli kuti tiwuwonenge mwakwenelera uteŵeti withu? Chimoza icho chingatovwira nkhumanya ng’anamuro la ntharika za Yesu izo zili mu Malemba Ghakupatulika. Tiyeni tidumbiskane ntharika zinyake zitatu na kuwona ivyo tikusambirapo.
MUMIJI UYO WAKUGONA
4. Kasi ntharika ya mumiji uyo wakugona yikung’anamurachi?
4 Ŵazgani Mariko 4:26-29. Kasi ntharika ya mumiji uyo wakugona yikung’anamurachi? Mumiji wa mu ntharika iyi wakwimira mupharazgi wa Ufumu. Mbuto yikwimira uthenga wa Ufumu uwo ukupharazgika ku ŵanthu awo ŵakukhumba kumanya unenesko. Mwakawiro, mumiji “wakugona usiku na kuwuka mulenji.” Vikutora nyengo kuti mbuto yikure, kufuma apo yapandikira m’paka apo yikuvunikira. Mu nyengo iyi ‘mbuto yikumera na kukura chomene.’ Kukura kukuchitika ‘kwekha’ pachokopachoko ndiposo mu vigaŵavigaŵa. Kukura kwauzimu nako kukuchitika pachokopachoko ndiposo mu vigaŵavigaŵa. Usange munthu wakukura mwauzimu mtima wake ukumuchiska kuti wateŵetere Chiuta, ndipo wakwamba kupambika vipambi mwakuti wakujipatulira kwa Yehova na kubatizika.
5. Chifukwa wuli Yesu wakayowoya ntharika ya mumiji uyo wakugona?
5 Chifukwa wuli Yesu wakayowoya ntharika iyi? Yesu wakakhumbanga kutovwira kuti timanye kuti Yehova ndiyo wakukuzga unenesko mu mitima ya ŵanthu awo ŵali na “maghanoghano ghakwenelera.” (Mil. 13:48; 1 Kor. 3:7) Ise tikupanda na kuthilira, kweni tingakuzga yayi. Tingayichichizga yayi mbuto kuti yikure. Nga ni mumiji wa mu ntharika, tikumanya yayi umo unenesko ukukulira mu mtima wa munthu. Apo tikuchita milimo yithu ya zuŵa na zuŵa, tingawona yayi umo mbuto ya Ufumu yikukulira mu mtima wa munthu. Kweni para pajumpha nyengo, mbuto ya Ufumu yingapambika vipambi. Kufuma apo, msambiri wakwamba kuchita nase mulimo wa vuna.—Yoh. 4:36-38.
6. Kasi ntchivichi icho tikwenera kumanya chakukhwaskana na kukura kwauzimu?
6 Kasi tikusambirapo vichi pa ntharika iyi? Chakwamba, tikwenera kumanya kuti tilije nkhongono zakukuzgira umoyo wauzimu wa msambiri wa Baibolo. Tikwenera kuŵa ŵakujiyuyura, na kuleka kuchichizga msambiri withu wa Baibolo kuti wabatizike. Tikuchita vyose ivyo tingafiska kuti tiŵawovwire, kweni msambiri wa Baibolo ndiyo wali na udindo wa kusankha kujipatulira kwa Yehova. Munthu wakwenera kujipatulira kwa Chiuta chifukwa chakuti wakumutemwa. Usange munthu wakutemwa Yehova yayi, Yehova nayo wangamupokelera yayi.—Sal. 51:12; 54:6; 110:3.
7, 8. (a) Kasi ntchivichi chinyake icho tikusambirapo pa ntharika ya mumiji uyo wakugona? Yowoyani chiyelezgero. (b) Kasi ntharika iyi yikutisambizga vichi vyakukhwaskana na Yehova na Yesu?
7 Chachiŵiri, para tapulikiska ng’anamuro la ntharika iyi, tikhuŵarenge yayi para ŵanthu ŵakuchitapo kanthu yayi pa uthenga uwo tikuŵapharazgira. Ntheura, tikwenera kuzikira. (Yak. 5:7, 8) Usange tachita vyose ivyo tingafiska kuti tiwovwire msambiri kweni wakuchitapo kanthu yayi, chikung’anamura kuti tili ŵalemwa kusambizga yayi. Yehova wakovwira kuti mbuto ya unenesko yikure mwa munthu pekha usange munthu wali na mtima uwemi kweniso usange ngwakunozgeka kusintha. (Mat. 13:23) Ntheura, tikwenera yayi kujeruzga kuti tikutondeka kusambizga chifukwa cha umo ŵanthu ŵakuchitira na uthenga withu. Nakuti Yehova wakuwona kuti tikuchita makora uteŵeti withu chifukwa cha umo ŵanthu awo tikuŵasambizga ŵakuchitira yayi. M’malo mwake, Yehova wakuwonga chomene usange tikufwilirapo.—Ŵazgani Luka 10:17-20; 1 Ŵakorinte 3:8.
8 Chachitatu, ni nyengo zose yayi apo tikumanya kuti munthu wakusintha. Mwachiyelezgero, mwanalume munyake na muwoli wake, awo ŵakasambiranga Baibolo na mishonale, ŵakapempha kuti ŵaŵe ŵapharazgi ŵambura kubatizika. Mishonale uyu wakaŵakumbuska kuti usange ŵakukhumba kuŵa ŵapharazgi ŵambura kubatizika ŵakwenera kuleka dankha kukhweŵa hona. Wakazizwa chomene ŵakati ŵamuphalira kuti ŵali kuleka kale ndipo pajumpha myezi. Chifukwa wuli ŵakaleka kukhweŵa? Ŵakamanya kuti nanga ŵangakhweŵa mwakubisilizga Yehova wakaŵawonanga ndipo iyo wakutinkha upusikizgi. Ntheura, ŵakaghanaghana kuti ŵasankhepo chimoza pakati pa kukhweŵa uku mishonale wakuŵawona, panji kulekerathu kukhweŵa. Chifukwa chakuti ŵakamba kutemwa chomene Yehova ŵakaleka kukhweŵa hona. Ŵakakura mwauzimu nangauli mishonale wakamanyanga yayi kuti ŵasintha.
MKWAWU
9. Kasi ntharika ya mkwawu yikung’anamurachi?
9 Ŵazgani Mateyu 13:47-50. Kasi ntharika ya mkwawu yikung’anamurachi? Yesu wakayaniska mulimo wa kupharazga uthenga wa Ufumu na kuponya mkwawu mu nyanja. Nga umo mkwawu ukuyolera “somba za mtundu uliwose” kwambura kusankha, mulimo wa kupharazga nawo ukukopa mamiliyoni ghanandi gha ŵanthu ŵa mitundu yose. (Yes. 60:5) Unandi wa ŵanthu awo ŵakwiza ku ungano wa chigaŵa na ku Chikumbusko chaka chilichose mbukaboni wa fundo iyi. Zinyake mwa somba zakuyelezgera izi ni “ziwemi” ndipo zikuwunganyika mu mpingo. Ndipouli, zinyake zikuŵa “zambura kwenelera” chifukwa ni somba zose yayi zakuyelezgera izi izo zikukondweska Yehova.
10. Chifukwa wuli Yesu wakayowoya ntharika ya mkwawu?
10 Chifukwa wuli Yesu wakayowoya ntharika iyi? Kupatura somba kwakuyelezgera uku kuzamuchitika pa suzgo yikuru yayi. Kweni kukuchitika mu mazuŵa ghaumaliro gha mgonezi uheni uwu. Mu ntharika iyi, Yesu wakalongosoranga fundo yakuti ni wose chara awo ŵakukopeka na unenesko ŵasankhenge kuteŵetera Yehova. Ŵanandi ŵakuwungana nase. Ŵanyake tikusambira nawo Baibolo kweni ŵakukhumba yayi kujipatulira kwa Yehova. (1 Mathe. 18:21) Ŵanyake ŵali kuleka kuwungana na mpingo. Ŵawukirano ŵanyake ŵali kulereka na ŵapapi awo Mbakhristu, ndipouli ŵakughatemwa yayi malango gha Yehova. Mulimose umo vingaŵira, Yesu wakadidimizga fundo yakuti waliyose wakwenera kusankha yekha. Awo ŵasankha kumuteŵetera, Yehova wakuŵawona kuŵa “vyuma . . . vya mitundu yose.”—Hag. 2:7.
11, 12. (a) Kasi tikusambirapo vichi pa ntharika ya mkwawu? (b) Kasi ntharika iyi yikutisambizga vichi vyakukhwaskana na Yehova na Yesu?
11 Kasi tikusambirapo vichi pa ntharika ya mkwawu? Usange tapulikiska ntharika iyi, tikhuŵarenge chomene yayi usange msambiri withu wa Baibolo panji mwana withu wakukhumba yayi kuteŵetera Yehova. Ivi vingachitika nanga tingachita vyose ivyo tingafiska kuti timovwire. Para munthu wazomera sambiro la Baibolo panji walelekera mu unenesko, ntchilongolero chakuti watemwenge Yehova yayi. Awo ŵakukhumba yayi kujilambika ku muwuso wa Yehova ŵangaŵa yayi ŵateŵeti ŵake.
12 Kasi fundo iyi yikulongora kuti wose awo ŵali kuleka unenesko ŵangaweleraso yayi ku mpingo? Kasi usange ŵanyake ŵakutondeka kujipatulira kwa Yehova ndikuti tikwenera kuŵawona kuti ni somba “zambura kwenelera”? Yayi. Mwaŵi wakuti ŵaŵe ŵabwezi ŵa Yehova uchalipo m’paka apo suzgo yikuru yizirenge. Yehova wakuŵapempha kuti: “Welerani kwa ine, ndipo ine niwelerenge kwa imwe.” (Mal. 3:7) Fundo iyi yikulongosoreka makora mu ntharika ya Yesu ya mwana wakuzgeŵa.—Ŵazgani Luka 15:11-32.
MWANA WAKUZGEŴA
13. Kasi ntharika ya mwana wakuzgeŵa yikung’anamurachi?
13 Kasi ntharika ya mwana wakuzgeŵa yikung’anamurachi? Dada walusungu wa mu ntharika iyi wakwimira Yehova, uyo ni Dada withu wachitemwa. Mwana uyo wakupempha na kusakaza katundu wake wakwimira awo ŵasida mpingo. Para ŵawusida, vili nga ni para ŵaluta ku ‘charu chinyake cha kutali,’ icho ntcharu cha Satana, cheneicho chili kutali na Yehova. (Efe. 4:18; Kol. 1:21) Ndipouli, para pajumpha nyengo ŵanyake ŵakumanya kupuvya kwawo na kuwelera ku gulu la Yehova. Kuti ŵachite nthena ŵakwenera kufwilirapo. Kweni chifukwa chakuti mbakujiyuyura kweniso mbakulapa zanadi, Yehova wakuŵagowokera na kuŵapokeleraso.—Yes. 44:22; 1 Pet. 2:25.
14. Chifukwa wuli Yesu wakayowoya ntharika ya mwana wakuzgeŵa?
14 Chifukwa wuli Yesu wakayowoya ntharika iyi? Yesu wakalongosoranga fundo yakuti Yehova ngwakukhumbisiska kuti awo ŵamusida ŵawelere kwa Iyo. Dada wa mu ntharika iyi wakalutilira kugomezga kuti mwana wake wazamuwelera. Wakati wamuwona apo wakizanga nangauli “wakaŵa patali,” dada wakamuchimbilira mwana wake na kumupokelera. Fundo iyi yikuchiska wose awo ŵali kusida Yehova kuti ŵawelere mwaluŵiro. Ŵangaŵa kuti ŵalopwerathu mwauzimu, ndipo ŵangawona kuti ntchinonono kuwelera kwa Yehova kweniso soni zingaŵakora. Kweni ntchakuzirwa chomene kuwelera, chifukwa Yehova, Yesu na ŵangelo ŵakukondwa chomene.—Luka 15:7.
15, 16. (a) Kasi tikusambirapo vichi pa ntharika ya mwana wakuzgeŵa? Yowoyani viyelezgero. (b) Kasi ntharika iyi yikutisambizga vichi vyakukhwaskana na Yehova na Yesu?
15 Kasi tikusambirapo vichi pa ntharika ya mwana wakuzgeŵa? Tikwenera kuŵa na chitemwa nga ntcha Yehova. Tikwenera chara ‘kujumphizga kuŵa ŵarunji’ na kukana kupokelera awo ŵalapa. Para tingachita nthena, mbwenu ‘tijiparanyenge’ mwauzimu. (Muph. 7:16) Paliso sambiro linyake. Tikwenera kuwona uyo wasida mpingo kuŵa “mberere yakuzgeŵa,” ndiposo kuti wangawelera. (Sal. 119:176) Usange takumana na munthu uyo wali kusida mpingo, tikwenera kumovwira mwachitemwa kuti wawelere ku mpingo. Tikwenera kumanyiska ŵalara kuti ŵamovwire. Tichitenge nthena usange tikulondezga ivyo tasambira mu ntharika ya Yesu ya mwana wakuzgeŵa.
16 Wonani umo ŵanji awo ŵali nga ni mwana wakuzgeŵa uyo wawelera ŵakuwongera lusungu lwa Yehova ndiposo chitemwa na wovwiri wa mpingo. Mubali uyo wakaŵa wakusezgeka kwa vyaka 25 wakati: “Kufuma apo nkhawezgekeramo mu mpingo, nkhulutilira kuŵa wachimwemwe chifukwa nkhupokera ‘nyengo zakusamphuska’ kufuma kwa Yehova. (Mil. 3:19) Ŵabali na ŵadumbu wose ŵakunovwira kweniso mbachitemwa. Niliso mu mbumba yiwemi yauzimu.” Mudumbu munyake muwukirano uyo wakasida Yehova kwa vyaka vinkhondi na kuwelera, wakati: “Nkhutondeka na kulongosora wuwo chitemwa icho mpingo ukanilongora, chitemwa chakuyana na icho Yesu wakayowoya. Ntchakuzirwa chomene kuŵa mu gulu la Yehova.”
17, 18. (a) Kasi pa ntharika zitatu izo tadumbiskana tasambirapo vichi? (b) Kasi tikwenera kulutilira kuchita vichi?
17 Kasi tasambirapo vichi pa ntharika zitatu izi? Chakwamba, tikwenera kumanya kuti tilije nkhongono zakukuzgira msambiri withu wa Baibolo mwauzimu. Uwu ni mulimo wa Yehova. Chachiŵiri ntchakuti, ni wose yayi awo ŵakuwungana nase, panji awo tikusambira nawo Baibolo, awo ŵakoleskenge unenesko. Chachitatu ntchakuti, tikwenera kulutilira kuŵa na chigomezgo chakuti munthu uyo wasida Yehova wazamuwelera. Kweniso para ŵawelera, tikwenera kuŵapokelera nga umo Yehova wakuchitira.
18 Mphanyi waliyose wa ise walutilira kumanya, kupulikiska, na kuŵa na vinjeru. Apo tikuŵazga ntharika za Yesu, tijifumbenge kuti: Kasi ntharika iyi yikung’anamurachi? Chifukwa wuli Yesu wakayowoya ntharika iyi? Kasi tikusambirapo vichi pa ntharika iyi? Kasi ntharika iyi yikutisambizga vichi vyakukhwaskana na Yehova na Yesu? Usange tichitenge nthena, timanyenge ivyo Yesu wakang’anamuranga.


text:
Nkhani Nambara 34: Mtundu Wuphya wa Cakurya
Kasi ungazunura zina la ico ŵanthu ŵakusora pasi? Cikuwoneka nga nchiwuvi cakukhoma. Nchituŵa, cakupapatala ndiposo cipepefu. Kweni nchiwuvi cakukhoma cara; nchakurya.
Pakajumpha waka pafupifupi mwezi umoza pera kufumira apo Ŵaisrayeli ŵakafuma mu Egupto. Ŵakafika mu mapopa. Mu mapopa mukumera vyakurya vicoko comene, antheura ŵanthu ŵakadandaura, ŵakati: ‘Mphanyi Ciuta wakatikomera mu Egupto. Ku Egupto tikaŵa na vyakurya vyose ivyo tikakhumbanga.’
Yehova wakati: ‘Nilokweskenge vyakurya kufumira kucanya.’ Ici ndico Yehova wakacita. Na mulenji zuŵa lakulondezgapo Ŵaisrayeli ŵati ŵawona cinthu cituŵa cawa pasi, ŵakafumbana yumoza na munyake: ‘Kasi nchivici ici?’
Mozesi wakati: ‘Ici nchakurya ico Yehova wamupani kuti murye.’ Ŵanthu ŵakacithya MANA. Cikanowanga nga ni cingwa ico ŵasazgako uci.
Mozesi wakaphalira ŵanthu kuti: ‘Mukwenera kutora kwakulingana na umo munthu waliyose wakuryera.’ Iwo ŵakacita ici mulenji wuliwose. Para zuŵa layamba kuthukira, mana agho ŵakaghalekanga pasi kwambura kutora ghakasongonokanga.
Mozesi wakayowoyaso kuti: ‘Paŵavye munthu uyo wasideko mupaka mulenji.’ Kweni ŵanthu ŵanyake ŵakapulikira yayi. Kasi ukumanya ico cikacitika? Kufika mulenji, mana agho ghakasungika ghakaŵa na mphorozi, ndipo ghakamba kununkha!
Ndipouli, pali zuŵa limoza mu sabata ilo Yehova wakaphalira ŵanthu kutora mana gha mazuŵa ghaŵiri. Ili ni zuŵa la nambara sikisi. Yehova wakaphalira ŵanthu kuti ŵasunge mana ghanyake mupaka zuŵa lakulondezgapo cifukwa wakenelanga kulokweska mana ghaliyose cara pa zuŵa la nambara sikisi. Para ŵasunga mana kufikira pa zuŵa la nambara seveni, ghakaŵanga na mphorozi yayi ndiposo ghakanunkhanga yayi! Uwu ni munthondwe unyake!
Yehova wakaryeska Ŵaisrayeli mana vilimika vyose ivyo ŵakakhala mu mapopa.
Exodus 16:1-36; Maŵazgo 11:7-9; Joshua 5:10-12.
Mafumbo
- Nchivici ico ŵanthu ŵakusora pa cithuzithuzi apa, ndipo cikucemeka civici?
- Ni ulongozgi wuli uwo Mozesi wakapeleka wakukhwaskana na kasolero ka mana?
- Nchivici ico Yehova wakaphalira ŵanthu kuti ŵacite pa zuŵa la cinkhondi na cimoza (6), ndipo cifukwa wuli?
- Ni munthondwe wuli uwo Yehova wakacita para mana ghasungika mupaka pa zuŵa la cinkhondi na ciŵiri?
- Nkhwa utali wuli uwo Yehova wakaryeska ŵanthu mana?
Mafumbo ghanyake
- Ŵazgani Exodus 16:1-36 na Maŵazgo 11:7-9.
Ni mwauli umo lemba la Exodus 16:8 likulongolera kukhumbikwa kwa kucindika ŵanthu ŵakwimikika mu mpingo wa Cikhristu? (Heb. 13:17)
Ni mwauli umo mu mapopa Ŵaisrayeli ŵakakumbuskikira mwakuwelezgawelezga kuti zuŵa lililose ŵagomezgenge Yehova? (Ex. 16:14-16, 35; Dute. 8:2, 3)
Kasi Yesu wakati mana ghakwimira vici, ndipo ni mwauli umo tikwandulira na “cingwa cakufuma kucanya”? (Yoh. 6:31-35, 40)
- Ŵazgani Joshua 5:10-12.
Kasi Ŵaisrayeli ŵakarya mana kwa vilimika vilinga, ni mwauli umo ici cikaŵira ciyezgo kwa iwo, ndipo tikusambirapoci pa nkhani iyi? (Ex. 16:35; Maŵa. 11:4-6; 1 Kor. 10:10, 11)


text:
Nkhani Nambara 99: Mu Cipinda ca Pacanya
Sono mpha Cinayi usiku, pajumpha mazuŵa ghaŵiri. Yesu na ŵapositole ŵake 12 ŵanjira mu cipinda cikuru ca pacanya kuzakarya Paska. Mwanalume uyo ukuwona wakufuma ni Yuda Isikariyote. Wakuluta kukaphalira ŵasofi umo ŵangakolera Yesu.
Mayiro ghake, Yuda wakaluta kukaŵafumba kuti: ‘Kasi munipengeci para namovwirani kukora Yesu?’ Iwo ŵakati: ‘ndarama 30 za siliva.’ Ntheura Yuda wakaluta kukakumana na ŵanthu aŵa mwakuti walute nawo kwa Yesu. Kasi ici nchinthu cakofya yayi?
Cakurya ca Paska cikamara. Kweni Yesu pa nyengo yeneyiyo wakambiska cakurya cinyake capadera. Wakapeleka cingwa ku ŵapositole ŵake na kuŵaphalira kuti: ‘Torani murye, pakuti ili ni thupi lane ilo lipelekekenge cifukwa ca imwe.’ Pamanyuma pake wakaŵapa nkhombo ya vinyo na kuŵaphalira kuti: ‘Mwaninge, pakuti izi ni ndopa zane izo zithikenge cifukwa ca imwe.’ Baibolo likucema ici kuti “Monesko wa Fumu,” panji ‘cakurya ca mise ca Fumu.’
Ŵaisrayeli ŵakaryanga Paska kuti ŵakumbukirenge apo mungelo wa Ciuta wakajumphilira nyumba zawo mu Egupto, kweni wakakoma ŵana ŵakwamba ŵa Ŵaegupto. Kweni pa nyengo iyi Yesu wakakhumbanga kuti ŵalondezgi ŵake ŵamukumbukirenge na umo wapelekerenge umoyo wake cifukwa ca iwo. Ndico cifukwa cake wakaŵaphalira kuti ŵacitenge ciphikiro ca cakurya capadera ici cilimika cilicose.
Ŵati ŵarya Monesko wa Fumu, Yesu wakaphalira ŵapositole ŵake kuti ŵaŵe ŵacikanga na ŵakukhora mu cipulikano. Paumaliro pake, ŵakimba sumu yakulumba Ciuta na kufuma. Ukaŵa usiku comene, nyengo yikenera kuti yikajumpha pakati pa usiku. Tiye tiwone uko ŵakaluta.
Mateyu 26:14-30; Luka 22:1-39; Yohane cipaturo 13 mupaka 17; 1 Ŵakorinte 11:20.
Mafumbo
- Nga ni umo mukuwonera pa cithuzithuzi apa, cifukwa wuli Yesu na ŵapositole ŵake 12 ŵali mu cipinda cikuru ca pacanya?
- Kasi mwanalume uyo wakufumira kuwaro ni njani, ndipo wakuluta kukacita vici?
- Kasi ni cakurya wuli capadera ico Yesu wakambiska pamanyuma pakuti cakurya ca Paska camara?
- Kasi Paska yikakumbuskanga vici Ŵaisrayeli, ndipo cakurya capadera ici cikuŵakumbuska vici ŵalondezgi ŵa Yesu?
- Ŵati ŵamara Mugonero wa Fumu, Yesu wakaŵaphaliraci ŵapositole ŵake, ndipo ŵakacitaci?
Mafumbo ghanyake
- Ŵazgani Mateyu 26:14-30.
Kasi lemba la Mateyu 26:15 likulongora wuli kuti Yuda wakacita kunozgekera kuti wapeleke Yesu?
Kasi ndopa za Yesu izo zikathiskika zili na vilato viŵiri vini? (Mat. 26:27, 28; Yer. 31:31-33; Efe. 1:7; Heb. 9:19, 20)
- Ŵazgani Luka 22:1-39.
Kasi Satana wakanjira mwa Yuda mu ghanoghano wuli? (Luka 22:3; Yoh. 13:2; Mil. 1:24, 25)
- Ŵazgani Yohane 13:1-20.
Mwakuyana na Yohane 13:2, kasi Yuda wakwenera kweruzgika cifukwa ca ivyo wakacita, ndipo ŵateŵeti ŵa Ciuta ŵakusambirapo vici pa cakucitika ici? (Gen. 4:7; 2 Kor. 2:11; Gal. 6:1; Yak. 1:13, 14)
Ni sambiro wuli lakuzirwa ilo Yesu wakupeleka? (Yoh. 13:15; Mat. 23:11; 1 Pet. 2:21)
- Ŵazgani Yohane 17:1-26.
Kasi Yesu wakang’anamuraci apo ŵakalomba kuti ŵalondezgi ŵake ŵaŵe “ŵamoza”? (Yoh. 17:11, 21-23; Rom. 13:8; 14:19; Kol. 3:14)
Manyani Vinandi
Mugonero wa Fumu
Yesu wakambiska chikumbusko kuti ŵalondezgi ŵake ŵachitenge chaka chilichose pa Nisani 14.